url: =JAPAN GAL BAWLNA THU. (Suangpi Mualsuang Laibu) - Laibu Saal\nHome > Thuluui/Articles > JAPAN GAL BAWLNA THU. (Suangpi Mualsuang Laibu)\nJAPAN GAL BAWLNA THU. (Suangpi Mualsuang Laibu)\n(B) JAPAN GAL BAWLNA THU.\nKhua, Tual galkap kiphuan.\nA-laih galkap te in, Imphal taampi ah, gal zo in, Japan te Kawlgam sung lamah hong not suk hit hit ta uh hi. A ni ni in, a laih galkap te guai an khia in, vanleng ginte ki naizak sem sem ta hi. Tua bangin, mikang kumpi gin hong nam nam ta hi. Saizangg te singat pawlkhat tungpan in, Pu Thawng Cin Thang ii S.I.A te zong Mualbem hong tung khin ta hi ci in, Pu Khup Khaw Thawng tungpan, thu ki za hi. Khua leh tui thukim na tawh hi ta leh a, hi ta kei mah leh khuanuai te gal guk huhau in Japan in, Suangpi te a muangmuang zo lai ding hiam? Suangpi khua zang galkap ding a kuan loh in hong phamawh ta hi. Mualbem khua S.I.A phual pi panin zong, S.I.A (Suk te Independence Army) Pu Thawng Cin Thang in zong Suangpi S.I.A na phuan ta un ci in, Pu Phut Thangte tungah, thu hong za za sak zo hi.\nTua bang teng thu om si ahih manin, Tual galkap phuan in Japan te gal bangin, nawh tak tak ding hun hong tung ta hi. Tua ahih mah bangin Kum 1944, September kha ni 26 ni in, Khuasung innmi khempeuh Suangpi nuai ah, gam simtham sungah kikhawm in, Japan te kap taktak ta ding hi hang ci in, hamsai in, Suangpi khua “ Tual galkap” phuan takpi uh hi.\nMihing pasal thau aakleei mek thei khempeuh, galkap in kigual uh hi. Suangpi khua in banghangin, tua Japan te do dingin kipan uh a hi hiam? A pu a pa te in mikang gaal na do uh hi; mikangte na that uh hi. Mikang te leh Japan te a nam nam mah in a mudah kei uh hi. Tua ahih hang in, a gamsung a khua a lei ah, minam dangte a om ding a deih loh man uh a hi hi. Minam dangte in, amau a uk ding uh deih lo uh hi. Tua bangin a khua a gam uh a itman in, Japan te do ding in a khen tat uh a hi hi. Hi thu ah, Pu Phut Thang in, hi bang in, Japan te ngatang a na seh zo hi.\n“S.I.A’n lamtang kai e, lia gual taang gual lam ve vua. Mun inn gamlo ih ngaih man a, leido pat bang sai aw e.”\nTua bangin, September kha ni 26 ni a, kiphuan galkap pen, Home Guard ci uh hi. Ahih hang in, S.I.A khen khat in ki sim hi. Lum leh tei tawh kisai in, mun tuam tuam pan a ngah sa uh Rifle lawng 9 nei in, tua teng bulphuh in, thaukaa, thaumaam leh zothau dangte tawh a pawm sak hi. Thau aklei mek thei teng galmai ah galdo ding uh a, numei naupang te in guai an puak lai tai cih gal na sep pawl a sem ding uh a hi hi. Papi nupi pawlin, gal an guai kaikhawm in, a huan ding uh hi.\nHih hun in, gal tawh ki tal sik in, ki kapna om nai lo hi. Tua Tual galkap te in, ni sim in, galte omdan en cik in, a ki sam bangin, mualbemah thu a za sak uh hi. Tua bang in Suangpi khua zang gal na sem ding in ki ging ta uh hi.\nJapan Aak-khai ki kun hui.\nSuangpite in, tual galkap a phuat khit ciangin, Japante’ siah a dem pah hi; Kuli aana pai nawn lo uh hi. Khualzin gamvak zong kidawn pah uh hi. Tua bangin, gal do dingin a ki thawi thawi laitak in, CDA galkap Pu Neng Zam hong si lui lam hi. Pu Neng Zam pen, CDA galkap khat hi in, CDA galkap phualpi, Tedim ah om hi. Imphal pan, Japan te gal lel in hong nungkik ciangin, Tedim a Japan te gal zumpi Suahlim ah hong ki tuah hi. CDA tual galkap zumpi zong tua Japan zumpi paina, Suahlim mah ah hong kituah a, Pu Neng Zam zong Suahlim ah hong ki khin hi. Suahlim pan in, Pu Neng Zam cina sa in, khua ah hong ciah in, khua ah September kha 26 ni in hong si hi.\nSuangpi ngeina tawh, Pu Neng Zam hui dingin, khua leh tui misi te’n hong ki kai khawmkhawm uh hi. A hun pen, zingsang nisuah tung ahi hi. Thusa te in Tei, Khuang, Sialkii leh daak pawl kaikhawm in, a palaam ding Siampi teng a sawl sawl hi. Pu Neng Zam a hih leh, Ngiak Tun thah, Suangzong phung sung u leh nau teng ii a ngawh a lup uh teng a sim na mutha ak gia teng tawt in, a nu Huai Nem ii dolcial tungah a laam ding in hong kisap ngak in pialthang ah a it a ngaih teng ii lai zang ah a tu liau luau hi. Pu Neng Zam pen a kilap nading a lang tung ah kituah khin ahih mah bangin a sanggam numei Pi Ngul Ciang te pawlkhat a khum phelh pai in dai ah pai khin uh hi.\nPu Neng Zam huina galzu sazute, hong ki la la zo ta a, thusate in, tua zubeel te, hong tung masa a saang saang uh hi. Si pusuah nuam in thusa te in, a nawtnawt laitak a hi hi. Khumphelh pai pawl, Pu Thual Dai phai tam hong tun kik laitak hum lian in, “Phungh” ci in, thautawng gin tawh kibang a thawngkaih, thau gin khat kiza hi. Tua thau ging pen, sih thau lawt ding buangin ngeih zek veh ci kawm ciat in, om in a nasep sa uh semsem lai uh hi. Ahih hangin a lungsim ciat uh ah, tua thau gin pen, thau gin mawkmawk hi lo ding hi ci in, lung ngai in a om laitak un, a masa sangin a ngaih zaw hong thawnzaw thau ging kaikai a za leu leu uh hi. A hong ging kik tua thau gin aw pen leiging teen lai a, bawng khawk pan a hong ki lawn to, luitawng zau teng a hong tu mepi thaungin tawh ki bang hi ci in thei thei uh hi. Tua ahih manin, tua thaugin pen sih thau lawt mawkmawk khat peuh hi lo hi cih a tel siang uh hi.\nThakhat thu in siphual-a mi hong om teng, thovai phawn- ngitta phawn bangin sial-ek den bang in amau san ciat ah, lenkhat suah a tai mang uh hi. Pu Neng Zam a nu guak tawh maizum zakta pipi mahin Pialthang mahah tu kenkan laihi. Pawlkhatte khukpi ah tolhsuk in, dainuai guam sungah a biik phot uh hi. Nupi teek pasal teek pawl ahih leh a inn nuai kultawng kawm peuhah biik uh hi. Tua hun in Pu Lam Eng nungta lai a, teeksiapi mah hizo hi. A hih hang in Pu Lam Eng zong sinuam nailo ahih mah bangin, a inn nuai ah Pi Ngiak Khaw Zel tawh a bu khawm uh hi. Khultawng pan in Pu Lam Eng in, “Ngiak Khaw Zel aw na Pasian tungah thu beek hong ngen kawm ta ven,” ci in a sawl ciang in, Pi Ngiak Khaw Zel in zong Pasian kiangah a siam tawp in, thu a ngen pah a, tua ahih man in Pi Ngiak Khaw Zel leh Pu Lam Engte pawl a lung uh a nuam pah hi. Tuabangin khuasung mi khempeuh a ma san ciatah valah ciip in ciip khin uh ahih man in, khuasungah avak a ciah kua mah kimu lo hi. Uiteng zong lau-in, a innkuan pih ciat uh tawh bik khat in cipkhat kisuah khin uh a, khua sungah uibeek vak in haam peuh lo hi. Tua ahih man in khuasung pen dai dide in a om hi. Tua meetpi ngingte in, khuangak khua nuai pan huaizum ah, Khumvom ah hawl in, saizang ah tua pan Falam gamdoong in a nolhsuak suk hi.\nSiphual a omteng lakah Pu Neng Zam nusia in, a sangngam teng zong innnuai khultawng tengah biik uh hi. Pi Huai Nem in, “Ka ta Neng Zam tawh sikhawm nuamzaw ing” ci-in U Neng Zam tutpih kenkan hi. Metpi ngin dailo in, hong nginngin ciang in, atate in innnuai ah a kaikhia suk uh hi. Tuabangin a kaih ciang in, Pi Huai Nem zong a zui pah hi. A nungciang in “ Pi Huai Nem zong kasi nuam ci napi ataktak ciang in si nuam nai sam kei” ci-in kinguallel sak hi.\nTuani khuasung omzia ihmuh ciang in Pu Neng Zam pen anu innpi tawh, amuatkhawm takpi ding mah tawh hong kibang hi. Tawmvei ciang in thaupi nging hongkam ta hi. Ahih hang in misi ah kipai kik pah lo hi. Meetpi tang pawh hongleeng nawn keibuang in teh cih a ki up mawh khit ciang in, Pu Ngen Ngin atapa Thual Za Dong tawh misi ah vapai in, kongpaal a tun ciang in Pu Ngen Ngin in “Neng Zam ka tuu, thasia kei o, Suangpi khua na tatna kumpite na hutna, Suangpi khua hausate na huhna a si hi teh. Tu in na nu innpi na pa dolcial tawh amuat khawmding hita teh. Khuangai kei o ka tuu, ko zong a taiding hita ung” ci in hongpau phei in, sihui na ding a kila sa, zubeelte lak ah khat leih in, a sangngamnu pi Huai Nem a neekpih hi. Pu Ngen Ngin pen tuazawh ciang in, tai hiam? tailo hiam? kitel lo hi.\nNi hongsang in meetpi nging aw te, khua mite beng pan hong kitel nawnlo hi. A biikna ciat uh pan hongtho kik uh hi. Nisuun in hong kai kuan ta hi. A tuu a maak, a u anau sung pan abul zaw deuh leh alung nuam mawh zaw deuh pawl, pawlkhat misi ah hong kikhawm kik in, siampiteng pa laam sak in, tua zawh ciang in Pu Neng Zam luang kong kikal sak hi. Tua bang in Japan akkhai pu Neng Zam “a ki kunvui” hi. “ Suangpite akkhai tua ka ta Neng Zam a sih a bei zawh na ngawn in, Uisi aksi paih bangin kipai; tu in ka u ka nau hita leh Hausa upate in hi ta leh hong kamciamna sa kuaman hibang hihen a ci om ngoh kei” ci in, tudong in a phunphun lai hi.\nJapan ten Dimlo khua tuinek bul zangah phut in, tua pan meepi tawh Suangpi khua hong ngalkap ahihi. 1944 September kha 24 zan in, Phinthan ah Japante kingal nguk hi. Tua Japante suakta uh a, tuate in Suangpi ah ngal om hi ci in, Japante phualpi ah thu zasak hi. Thamlo in Japante nasep lam bawl pawlzong sepsak nawnlo uh hi. Tua ahih man in, “na khua uh ah Alaih galkapte om hi ci a, tua hang a na khuanawl tenguh hongkap bek hi ung” Japan ten ci hi.\nDimlote tuibul pan hongkap meepi tang Phinthung ah tu masa hi. Hongkap kik in, Neng Cinte mumei kha hi. Tuate innkuan a kong ah a tai laitak in, tang khat hong leng leuleu a, a kong ah hongtu hi. Tua in Pu Thual Khaw Thang ih pheiluai leh Vum Za Cin ih a bil khak sak hi. Hongkap kik in Thawng Sian Thangte ek-awng kha hi. Tangkhat hong leng in Kam Za Thangte huanthang ah tu hi. (Tu laitak a Tun Za Thangte inn) Tang khat Nang Khualte huanthang ah, hong leng kik tang khat Eng Khaw Liante huanthang tu hi.\nPu Phut Thang, thu kisit.\nTua bangin Suangpi khua Japante-in, thaupi tawh hongkap ciangin, Khuanuai te galguk sangin, Japan te taiban ih pai loh hang hi ding hi ci in khua upa te-in ummawh uh a, Japante taiban a pai kik uh hi. Tua mah bangin hausa Pu Phut Thang leh Pu Thuam Zel in, khua leh tui it manin, a nuntakna uh, Pasian tungah apsa-in, Japan te a luanguh kham in, Japan te galphualpi-ah va pai miai muai uh hi.\nJapan phual a tun ciangin Pu Phut Thang zong, Japan te kaplup lian ding bek-in, a ki ging sa-in, Japan te kiangah a ki-ap hi. Pu Phut Thang zong nuih mai a puak theih nadingin hanciam in amah leh amah a ki sinsin leh nuih mai a pua thei hi. Nuih mai tawh, “To te aw, bang hang a thaupi tawh khua hong kap thong na hi uh hiam; ko no mau mah Kumpi a hong nei a, na duh na deih khempeuh uh hong pia tei hi lo ka hi uh hiam” a cih ciangin Japan mangpa in, “Na khua ah, Englik te om hi lo ahi hiam” a ci hi. Pu Phut Thang in, “ ka khua ah, Englik te om peuh mah lo hi; na up kei uh leh no mau pumpi mahmah in hong en un” a ci hi. Tua ciangin Japan mangpa in, “Na ciah kik ta in’ thai ciang in na khua-ah kong pai ding a Englik te a na om kei takpi leh pha hi; nang na om kei leh na khua hal in, na khua mite ka that ding hi,” ci in a vaikha hi.\nA genkholh sa mah bangin, Japan te khua ah hong pai in, Nem Khaw Lian te innah a Japan Lan hong khai lian uh hi. Pu Phut Thang zong, a ki vaikhak na mah bangin, Pu Khup Sing, Pu Tun Khai te tawh hausa luite inn ah na om khol uh hi. Japan te hong tun ciangin tua Pu Phut Thang te pawl omna hausa luite inn, a nung a mai panin Japan galkap sawmin thakhat in uum in, a cingpah hi. Japan mangpa in, dawk in a satpah ding bangin a namsau bull en kawm in, Pu Phut Thang thu a sit hi. Pu Phut Thang zong, a siamtawp in a dot khempeuh kawlkam a dawndawn laitak in Pu Tun Khai leh Pu Khup Singte maitang ah khuapi nguahzu ding in, a niim bang in amai uh akhing amial amu sim sak hi. Kawl pau tawh thu gengen kim lai, “ nuai na mai uh mualsak kei vuau; ih zia hong thei dia,” ci in leitual a, aak a beng kineih in, a khut a vansan hi. Tua bang in a maipuak uh kikem in, Japante thusit khempeuh a hoih theithei ding in a dawng thei uh hi. Amau Pasian in ompih si uh a hih man in, Japan teen amawhna uh muzolo a, tua ni in khua upate sahang kamsung pan a suakta uh hi. A hi in ci leng Phinthan ah khua nuaite in, Dam Za Cin phu a zonna hang in, Englikte Suangpi ah om hi a ci uh hi a, Japante amau le amau kimuang khial ahih man in, khua upate khemna a um khial bek ahi uh hi.\nKhua a hongpai Japante in, zato pawlzong hong keng uh a, meepi tang khak maliamte hong bawlsak bilbel uh hi. Vum Za Cin bil sung pan thautang them lakkhiat sak uh a, Pu Thual Khaw Thang pheiluai maliam pan bang mah lakkhiat sak lo hi. Pu Thual Khaw Thang pheiluai kha tua thautang them pen, tuan kik lo mek ding a, zato ten a muh pak loh bek hiding hi ci in, ki up sak ahih man in, Pu Thual Khaw Thang in a phei luai ah sikthem khat kem hi cih kician hi. Tua ahih man in Pu Thual Khaw Thang in sikthem khat vom a hih man in nasia sak na tawh pu Thual Khaw Thang pen, “ Sik thagui pa” kici hi.\nJapante ki-aak umm:\nPhinthan a sikkang phuzongte sukliam, Japanten a phual laih in, akiang a Phinmual suangteng beel in a om lai veve uh hi. Tua Japante phual ah Japante a mi in 5 khawng bek mah pha uh hi. Tua hun in Mualbem khua a om S.I.A. te leh Assam galkapte Vangteh ah hong nai hi cihthu kithei hi. Khua upate vaihawm in, Vangteh a om S.I.A, te kisam hi. Bo. Thawng Za Khen Makai in, Mualbem S.I.A. te thauvui thautang tawh mi 60 khawng Suangpi ah hongpai uh hi. Tuate hongsun tun ahih man in, khua sungah tunpih lo in, ngallo suk teng ah kiphual sak phot hi.\nJapante phinmual ah omlai maw? om nawnlo, a om lai leh bangzah pha cih en sim ding in, Suangpi khua zang sungah ‘gal hangmi’ ki sam khia hi. Kua mah in kei mah ka pai ding hi a ci ngam a om loh ciang in Pu Lam Pum in “Ka khua ka tui kua mah ki ngahlo ahih uh leh keimah vapai ning” ci in a nuntakna khua ading a ap hi. Pu Lam Pum zong lokuante bang in, tuman leh bawmtawng tawh kithawi a pai pah hi. Japan phual a tun ciang in, na khak tan pah lian hi. Pu Lam Pum in “Lo kuanding hi ing” acih na in a tu man la in leei a kui kaukau hi. Tua ciang in Japan ten taksang a, “Phin lam ah paisuak kei in, galte om hi” ci a, lim tawh a lahna pu Lam Pum in theithei in, ka tuptup hi ci in Japante om zia teng a theih khit ciang in, hong kilehkik pah vingveng hi.\nPu Lam Pum in Phinthan ah Japante omdaan teng, khua gal vaihawm pawl tungah a gen kik hi. Pu Lam Pum in tua bang in thu a va kanna pan in, Phinmual ah Japante 8 bang om hi. Japan Rifle thaute bek nei hi. Mualsuang leh phung kikal ah bu uh hi cih thuteng kithei ta hi. S.I.A. te in thau a lianbel in beleng-gan(Bren gun) nei uh hi. Mualbem S.I.A. leh Suangpi S.I.A. kingawm mi 120 bang tawh tua Japante ngalphual uumcip ding in ki vaihawm ta hi.\nMualbem S.I.Ate bengleng-gan thau pen Phinthan mual leh phin khua leh Dimpi khua kikawmna mualbo ah phut in, phinkhua mualsung ngat in kapsak ding a, thautang paisuak na ding in, phin lam ah kua mah omlo ding ci in gal vai a hawm hi. Tua gal bawlna vaihawmna bang mah in, Phin khuamual a, Japante belenggan tawh a gal kap sak hi.Japante in gal in hong uum cih zo hi ci in thei uh ahih man in, a gal phual uh nusia in, tai ding ngaihsun vet nawnlo in, mualsuang leh phung kikal sung tengah a ciipcip uh hi. A ciip kawm in anai ah kuamah in hongnai ngamloh nading un, a om muan in a thau uh a lawnlawn lel uh hi. Ahihhang in kua mah in mualkulh a luhngam kei uh hi.\nMualbem S.I.A.te ngaihsut bang in, tua beleng-gan thau in, mualsung a galte a su thei kei hi. Tua bang in sun thapai in a kikap uh hi. Tua ciang in, Suangpite a thang uh paii semsem hi. Pu Phut Thang in khutlot (hand grenade) khat man in, mualdeng pan ngemsuk in, Japante phual mualsuang peek nungah a lawn hi. A hihhang in tua bom tang a ginloh bek thamlo in, a dennopna mun a tut zo kei hi. A thang uh paii semsem a, khatla leuleu in, a phim dawk in, a hi thei zahzah nai suk in a den leh zanglua leuleu a, Pu Tawng Phut mualsuang phahna tung tu in, “Pung’…,,ci in a nging hi. Japante in mualsuang leh mualphung kikalteng beel in a kotkot ah kua mah nehngamloh nading in a thau uh amaihlot uh a, a nai ah neek in kikap ngamlo hi. Tua bang in sahang sumkuangne bang in, tua Japante a ne thei kei uh hi. Sun thapai tua bang in Suangpi S.I.A. leh Mualbem S.I.A. te in Japante a aak uum uh hi. A kiim teng pan in ki uumcih ahih man in Japante a taikhia thei kei uh hi. Tua ciang in a tai nading in, awnzawni ci in vaihawm kik uh a, galdal teng zial kik uh hi. Tua pan a zanciang in Japan ten tua phinmual a nusia thei pan hi. Mualbem S.I.A.te a sun azan in ciahkik pah vingveng uh a, Suangpi leh Dimpiten a mau khua ciat uh a cing uh hi.\nPhinthan a sikkangte’ Japan kapliam a zuihpih tua mualbem S.I.A.te leh Suangpi tual galkapteng, Pu Phut Za Cin in a sialpi ngawh in khuanuaitengah vaimim tawh hel in galkidona phual ah galkapte a puak uh hi. Phin khua mual galbawlna pen sikkangte kapliam kizui ahih mah bang in, tua gal vaihawmnate ah pu Phut Za Cin in a Makai hi. A hihhang in tudong in sikkangten gallu angahzo naikei uh hi.\nTual galkapte hui leh tang kinguan:\nAlaih galkapte, imphal ah anung kik ding uh ciang in 1944 march kha ni 13 zan in, Pu Thawng Cin Thang leh Pu Phut Thangte nih gal na sep vai thu kikum in Tedim ah a zanhak uh hi. Tua ah Pu Thawng Cin Thang in “tu in Englikte nungkik ding uh a, hong nusia ding hi: Englikte hong pai kik mateng Japante khut sungah na om ding uh hi” tua Japan hunsung in, na khuak uh na zang un. Kumpite hongpai kik ciang in, Hum kat (Home Guard) na phuan un ci in pu Phut Thang thu a mopsim hi. Japan ten Imphal tampi pan gallel in hong tawtawn kik hi. Tua bang in Japante ngual lelhna lim a kimuh ciang in, Japante a napsai semsem uh hi.\nTusa teng in, tual galkapte in galtatna en sim in Mualbem S.I.A.te tawh thu kiza den uh hi. Suangpi khua mite zong ki-ukna, nasep silbawldan vaksuk vaktohna te ah tual galkap lim pua in, makaite vaihawmna bangbang in khut khat khai, khe khat khai bang in ngamta ciat in, gal ki ngingsa in om uh hi. Sakthu khangthu dawp in, nupi papi numei naupang dong in, ngaihsutna khat ciat tawh a gamta uh hi. Upadi neilo, thusitna omlo, ngawngat na thu khat bek tawh Japanten hong uk laitak in siding maw hingding cih a kitello hun in, khuanuaite in tua bang in tua Japante a va noh mahmah zong, Suangpi khua ading in Japan tawh kop leh kai thuah in vai a kihawm khawm thei nawnding bang honghi nawnlo hi. Thamlo in khuanuaite mahmah in Japante kapding bekbek thu ngaihsut in hong nei lailai hi. Japante khutlum tawh sihna manna khat hong om hi leh khuanuaite gal phuak hang, khuanuaite lawpluat hang hiding hi ci in, kimawhsak nopna thute khua sungah hong om ciipciip pian zo hi. A hih hang in a tawpna ah, galdo a sizaw ding maw? Galte deihbang in ki at sak zawding hithu nihte lak ah khat zawzaw a kitelloh pha mawh hi. Hi Japante’ ‘Tual maw gal’ cihthu a siangtho in, a kician in khentat hun hongtung khin ta hi.\nTukum September kha a kipan in, Suangpi gam sungah Japante a ut bangbang in vaksuk vakto in, hong kitualtang sak thei mahmah uh hi. Suangpi dai tengah phualsat in “Suangpite lel tak in, nongdo uh hang in thovai tu zong bangsak ngap kei nuteh” hongci bangkeek in, Siksin khat khat peuh tawh Suangpi khua hong tawnbawl niloh uh hi. Tua kawmkal ah Phunopte Pu Khan Dai in “na khua uh ah Japante nakap na that kei un; tual that na suak ding uh hi” ci in Pu Phut Thang thu na hilhsak lailai hi. (Ihpu ihpa ten tualthat pen gamtat teng pan gamtat a sia pen hi ci hi.) Suangpi gam sunga Japante Tual a hiam? gal a hiam? cih Pu Ngulh Khai, Pu Phut Thang, Pu Phut Za Cin, Pu Khup Sing, Pu Vung Khaw Nang leh Pu Ngin Thangte in, kikum in khua a ngaihsun pah uh hi. Dam Za Cin hong thahsakte, Khai Za Ngin hong thahsakte kua a hiam? Japante mah hilo hiam? Japante ih ‘thaamhna’ hi: tual hi kei gal hizaw ci uh hi.\nImphal tampi ah Alaih galkapte tawh akipeh a kiphuaina pan nguallel in hong nungkik a kipan Japante avang kiam in, a ‘sa’ beita a, a kua mah peuh in nopnehta uh hi. A ni a ni in, mikang ngim hong namkik ta hi. Mualbem leh Vangteh khua ah Assam galkapte hongtung khin uh hi. Tusa hun bang in, gaalguk in, galkaap nawnlo in galdo ding in khuami nupi papi nungak tangval naupang dong in Japante galhi ci in, a lungsim uh ah a siangtho sinsen in khentat khin uh hi. Suangpi gam sung ah Japante hawhna ciahna khempeuh kan in, Assam galkapte tungah ani ni in thu a puakta uh hi. Pu Phut Thawngte Pu Phut Za Cinte in tua Assam galkapte tawh galbawl na ding thu a hun a hun in kizasak uh hi.\n1944 October ni 1 ni ciang in S.I.A., phualpi Mualbem pan Rifle thaulawng 32 kithoh in, khua tual galkapte Japante tawibang ahui atang kinguan hi. Suangpi pan Sitsin (30 kisuah in, Dimpi pan sitsin khat kisuah hi. Tu in Suangpi tual galkapte zong sa kamkei bang in, hang leh hong kilawnta hi. Hang zong hang takpi uh hi. Suangpi S.I.A. kingualhna anuai abang hi.\nSuangpi, S.I.A te ki-ngualhna\nGaal vaihawm pawl (War Council)\nPu Phut Thang.\nPu Phut Za Cin.\nPu Ngulh Khai.\nPu Vungh Khaw Nang.\nPu Khup Sing.\nPu Ngin Thang.\nGal Makai Upa pawl (War Command)\nPu Phut Thang Rifle.No.51907\nPu Phut Za Cin DBBL. (Thaukaa)\nPu Nok Khaw Lian Rifle. No. 2596\nSiksin khatna. Siskin khatna sungah a nuai a bangin ki-ngual hi.\n1. Pu Nok Ngin (Makai),R.No.51907\n2. Pu Phut Khup Rifle.No.490386\n3. Pu Phut Za Kap Rifle.No.27878\n4. Pu Eng Khup Rifle.No.70680\n5. Pu Kam Khaw Ngin Rifle.No.66586\n6. Pu El Khaw Thang Rifle.No.21654\n7. Pu Thual Khai Rifle.No.24412\n8. Pu Awm Khaw Thang Rifle.No.4215\n9. Pu Zen Khaw Hau Rifle.No.14103\n10.Pu Cin Khaw Khai Rifle.No.67225\n11.Pu Son Zam Rifle.No. (Tei)\nSiksin nihna. Siksin nihna pawl a nuai a bangin ki-ngual hi.\n1. Pu Vungh Khaw Nang Makai.\n2. Pu Eng Khaw Ngin, Rifle.No.3018807\n3. Pu Hau Khaw Thang Rifle.No.28292\n4. Pu Khup Zen Rifle.No.24553\n5. Pu Am Ngin Rifle.No.2812204\n6. Pu Son Thang Rifle.No.320332\n7. Pu Tual Za Thang Rifle.No.12690\n8. Pu Cin Ngul Thang Rifle.No.27354\n9. Pu Awn Za En Rifle.No.21778\n10. Pu Thuam Kam Rifle.No.1402\n11. Pu Ngulh Khai SBBL( A ma-aa)\n12. Pu Tun Zam (Tei-tawi)\nSiksin thumna. Siksin thumna pawl, a nuai a bangin ki ngual hi.\n1. Pu Thual Za Suan Makai.\n2. Pu Thuam Zel Rifle.No.27-L-2726\n3. Pu Khai Thawng Rifle.No.14827\n4. Pu Ngul Za Thawng Rifle.No.52146\n5. Pu Nok Khaw Ngin Rifle.No.35100\n6. Pu Ngulh Ngin Rifle.No.42104\n7. Pu Thual Za Dongh Rifle.No.1579\n8. Pu Thuam Zam Rifle.No.54366\n9. Pu Ngul khaw Thang Rifle.No.22783\n10. Pu Khup Suan Rifle.No. 52768\n11. Pu Tun Kap Rifle.No.49-L-2573\n12. Pu Tun Za Thang Rifle.No.7610\nSiksin li-na(Dimpi). Dimpi S.I.A te Siksin li na in ki ngual hi.\n1. Pu Nok Khaw Ngin Rifle.No.329767\n2. Pu Ngin Khaw Zam Rifle.No.223724\n3. Pu Cing Do Rifle.No.10603\n4. Pu Ngo Suang Rifle.No.20528\n5. Pu Thuam Ngul Rifle.No.301211\n6. Pu Ngul Vungh Rifle.No.2012708\n7. Pu Vial Cin Rifle.No.2816537\n8. Pu Suang Khaw Zel Rifle.No.7951\n9. Pu Lo Ngin Rifle.No.77726\n10. Pu Ngin Za Do Rifle.No.27881\nJapan te’n Suangpi khua-siam, suan khia.\nPhinthan-ah khatvei kiphawng ngei in, thauvui thau tang a cing tawh phinkhua mual-ah sunkhat vilvel ki umcih ngei ahih man in, Suangpi khua ah Englik galkapte om takpi hi ci in, Japan te’n a um ta uh hi. Tua Englik galkapte leh Suangpi khuate kipawl uh ahi kha tam, ci in zong ngingta khol lo kha ding hi. Bang hang hiam cih leh Englikte in kumzaval sung bang, Kawlgam uk uh ahih manin, Kawlgam sung minam a tuam tuam te in, mikang te khutsung pan suahtak na deihta uh ahihna thu, Japan te’n hoihtak in theihpih uh hi.\nTua ahih manin, Japante Kawl gamsung honglut cil in Kawlgam sung mite in Englikte khutsungpan ahonkhia ding pa bangin na zintun uh hi. Khamtung mi pawlkhatte lam pui namah tawh hong kah to uh hi. Tua bang teng ahih manin, Kawlgam minam khempeuh in, Englikte mudah khin in, amau Japan te bek mah a it a muang ding sakhial kha uh hi. Ahih hangin, khamtung zomite leh kawl gamsung minam khempeuh in, kuami kuasa hi ta leh, a mau tungah kiliat sakna tawh a uk mi peuhpeuh deihlo uh hi. Amau leh amau in ki-uk nuam uh hi. A mau gam a mau in puah nuam uh hi. Amau leitangh tungah midang gamdangte a om ding phal het lo hi.\nJapan leh Englik galkapte thua-ah Alaih galkapte in upadi tawh kizui in, galdo lai uh hi. Ni saupi leh kha tampi sung a zi a tate uh tawh a kikhen manin, galkap nautang pawlkhat ahih leh numei nikteng amuh peuh a delh zong om mah hi. Tua pen numeite a in a kihtak huai khat in om mah hi. Japante ahih leh upadi om lo hi. Gal daan, gal vai vek mah tawh hong gamta uh hi. A ngawng a kap lupna mun peuhpeuh pen ‘Thong’ hi pah hi. Tua tham lo in, Japan te’n mihingsa ne hi cih dongin, a kih tak huai thei kamleng sawn thu tuam tuam kiza khol zo ahih manin, Japante pen galkhua hang kihtak in ki kihta khol khin zo hi. Tua bang a, a ki za khol khinsa thute leh amau gamtat nate hong kizui lua ahih manin, gammi a neu a lian numei pasal in Japante sahang kihtak in kih ta uh hi. Tua hi a, cina gim mahmah bel ahi a, anduh gil-kial a, a si dek dek pen ahi zong in, mihing tektek khat leh khat tung-a, a om thei mah, hehpih huai ki sak theihna lungsim a om nawnloh zah dongin, Japan te kimu dah lua ta hi.\nTu sa tengin, Khuano kual ah gal vil dingin, Japan te phaiphek mual-ah pawlkhat om sak hi. Tua panin mak leuh leuh ciangin thu kan in, khua sungah hong pai ziau ziau thei bek uh hi. Tua zawh ciangin Phinthan lam-lai zangah Phinmual ah, tua bangin hong om uh a, tu in Phaiphek mual a te behlap in, Palatun khat ding, September kha bei lam in, Suangpi khua khungah hong busa uh hi.\nTua Japan te pen, mim leh taang, hulh leh khawi, cidam mulmaam, a ngetna a khang khang a, a biak a pai uh a khua siam a tui siam te suantha in, khuatung Suangpi phungah hong kiphual hit hiat ta zen uh hi. Tua Japan te in “Tu a kipan in na khua uh kongcing kongkem uh hi: ko mau hong bia zaw ta un,” a hong ci a hi hi. Nidangin, Suangpi khua siamte, kum khat sungin, khatvei nihvei ta bek a kibia a kithai hi napi, tu in tua khuasiam tuisiam thak, Japan te zing in, nitak in, vokno akno tawh kibia zaw ta hi. Tua ahih manin Suangpi khuasiam tuisiamte nangawn Japan te tungah lungkim lo uh hi. Tua ahih mah bangin, Suangpite asiam asa uh tawh kop in, tua Japan te tungah kiheh mahmah ta uh hi. Tua ahih mah bangin, Suangpite in, tua Japante manlangin bengtha in, a pu siam a pa siam te, a omna ngei mun mah ah koih kik dingin hong han ciam uh hi. Tua hi a, tua Japante a nawh nadingin, a hui a tang kaikhawm in, galdo dingin hong kithawi uh hi.\nKhua, Leisan ah kihemp.\nKhua galvaihawmte leh, Assam galkap te, thu kiza za thei uh hi. Hi Suangpi phung-a Japante bet khiat dingin kiciam zo uh hi. Tu in Assam galkapte, Phunom ah hong kiphual zo uh hi. Tua Suangpi phung a om, Japan te bang zah taktak pha uh a, bang bang thau tawi uh hiam, koi ci om uh hiam cih thute, Pu Phut Thangin, Assam galkapte a zaksak kik ding a hi hi. Tua hi ahih manin Pu Phut Thang October kha ni 9 ni zingsang in Japante phual-ah va pai-a, “Tu in Englik galkap ten hong sim dinguh ahih ciangin, khuamite bang na ci ding ka hi uh hiam,” ci in a va ki dot sak kawm in, galte thu a va kan to hi. Japante’n “Khua sungah ka kikap kei ding uh hi; ahi zongin khua pan, numei naupang te na hemp un,” ci in thu apia kik hi.\nPu Phut Thang in, Japante nget bangbang in, ama neihsa dong in vaihawmsak thei ahih man in, Japanten muang uh hi. A lang khat ah tuabang in Japante muanpa khat bang in kamtai in alangkhat pan in tua Japante do ding a vaihawm hi. Ahihhang in Japante in Pu Phut Thang lungsim a phawk kei uh hi. Pu Phut Thang in kawlpau tawh Japante hothei a hihman in, Japante tawh khat leh khat kinai thei uh ahihi. Pu Phut Thang ngul bangin apil loh pha mawh hi.\nJapan tawh kikap madeuh in, khuasung nupiteek pasalteek teng leh numei naupang pawl leisan ah kihem sak hi. Tuukkhat sung nuamtak in lo kikholo ahihman in khua kikial mahmah a, gamsung phingpi simgam tawh kinungta hi. Inn nupiteng sawngbeng ding bang in, teipi leh temtawng tawi in, kizui uh a, gamsung mun khempeuh mitlehnak bang in, tolet kawi kawi uh hi. Tuabang zah tak in ngimna leh ngentheihna a om hang in mihang gal hun a, ihpu ihpate thuakna zah ih alangzong bannailo hi. Tua pan in ihpu ihpate in ih khua a ding in, athuak uh ngimna leh tawlnate tuapan in kingaihsun theih sak pan hi.\nSuangpi khua-siam kiciahsak:\nGal vaihawmte in “ka khua uh a, galte kasim ding uh hi; hong huh un” ci in in Assam galkapte atheisak hi. 1944 October tha ni 9 ni in, honghuh ding in Assam galkapte khua hong tung uh a, gal simna dandingteng, akikum pah uh hi. Nisuahna lam (Sial kenlam) pan in, nawtphei ding a, asuakta laiteng daamkeen lamtoi na mun teng pan avek in thuk siat ding ci in a ngel uh hi.\nTua a vaihawmna mah bangin, pawlkhat in Phin kongpi pan ahi a, damkeen pan ahi zong in gal apang dimdem uh hi. Pawl khat in Assam galkapte tawh gal phual a luh ding ahihi. 1944 October kha ni 10 ni zingsang khualehlei kihel laitak hun in, aki ngel kholhna bang in gal ki phawng a, Japante in zong ana nang uh hi. Hi muntaktak ah tha leh tha kituahlo ahih manin, Japante zusa tai in a tai uh hi.\nHi Japante gal phual luhna ah, Japante khat liamsak in Assam galkapte santhum khat a liamsuah hi. Upmawh bangin Japante kongpi lamah suaklo in, pawlkhat phinthan lam ah suklen in, pawlkhat gamsungah a ciip uh hi. Tuani zingsang mah in Suangpi phungpan Japante beisiang in, innteek Suangpi khua siamte sam in, amun uh ah kiciahkik sak hi. Tuabangin suangpi phungah a omngei bang in, khuasiam tuisiamte ki omsak a, Suangpi khua mite tawh a lunguh a kim khawm hi.\nDam Za Cin phu kila zo:\nSuangpi phungah gal phual a kiluhni in Pu Ngulh Khaite pawl, Japan taisuak ding a pang pawl ahihi. Gal kikapna thau ngingte a kap ciang in, Pu Ngulh Khai leh Pu Hau Khaw Thang sasih lampi zui in, khualam ah hongsiah uh hi. Phinthannuai hongtun leh lampi laizang kom sungah Japante khat theii khat i phungah na om a tuak uh hi. Tua Japan pa pen a gil kial mahmah ahih man in, tua theii a ngah a om leh loning a ci bang in theii a na vil hi.\nPu Ngulh Khai leh Pu Hau Khaw Thangte in ih zonzon ihvaivai, hi mah hilo hiam ci in, Pu Ngulh Khai in a thau keek in a liangah nga in, Pu Hau Khaw Thang in zong a khut a atawi bomtang aphindok in, adengpah ding in kinginsan a om hi. Pu Ngulh Khai in athau sungah SG tangkhat a thun ahihi. Tua mah tawh tua Japanpa akaap phei pah hi. Japanpa a kawng pan a kawngngak tawh akap cip sak hi. Japanpa hongtuuk pah a, a et uh leh mangkhat ahihlam a thei uh hi. A kawngngek tungah SG tang tang 6 tu hi. Pu Ngulh Khaite hongciah suak uh hi. Amau nung ciang in Pu Phut Za Cinte pawlzong tua sasih lampi tawn in hongciah uh a, Japan mangpa na tho in na tu neinai a muh uh ciang in, alutang tawh a zaancip dong in a kaapcip uh hi. Pu Phut Za Cin in Japan peuhpeuh a hing nangawn in, amat nop laitak hilo ahihiam? Nitaklam nikai kuan hun in, Pu Tual Ngul mualpan galmual hongsuah uh a, Pu Phut za Cin in “Dam Za Cin aw hongciah in’ nangmah bang pasal thatzo ing” ci in awng ciaiciai in, thau honglawn uh hi. A thaulot in khuakai nuai pan khuanuai ah a hawl diahdiah hi. Tu in Dam Za Cin phu kila zo ta a, Khai Za Ngin phu ding kizongzong lai hi.\nTua Japan mangpa ih a ngunnaam leh a dulbinte, Pu Kam Khaw Ngin leh Pu Son Za Nangten vala uh a, Assam galkap bupa tungah ki-ap hi.\nKhua kiim ah Galdai ki kai:\nSuangpi khuasat cil in pute pate in, ngamtawn pute tawh khat leh khat kinawngkai sak lo ding hihang acihna in, khuakiim ah ui gil a kai hi. Tu in Japante in Suangpi khua hongnawngkai sak loh na ding in, mihing tawh galdai kikai hi.\nOctober kha ni 10 ni zing in Suangpi khuasung pan in, tual hilo galte abeng khia uh hi. Tua akipan khuasungah Japan galte lutsak nawn peuhmah loding hihang ci in, Suangpi khuazang hamsai in, khua kot ah gal daai a kai uh hi. Daammual pan Makok ah khakto in,Taakheuh ah tua pan lambing ah khiangsuk hi. Tua bang in daammual pan, makok mualah, lambing mual pan in gal kivil tingteng ta hi. Pu Nok Ngin siskin pawl in amasa in Daammual ah kisawl hi. Sitsinte 2 na Pu Vungh Khaw Nang pawl in taakkheuh pan ahi zong in sitsin 3na Pu Thual Za Suan pawl in lambing pan a vil uhhi. Anung ciang in sitsin khat leh khat ahi zong in a mite ahi zong kikheksak zel hi. Galvil bek hilo in, gal amuhleh a kap a do ding ahi uh hi. Tua bangin Suangpi a mite in, apianna apu gam a pa gam ah kuamah hongpai zawhloh nading in, amau nuntak na aluang pumpi uh dai in akai uh hi.\nTusa teng in gal anhuanna mun pen khuathang khua Pu Tawng Phut inn ahihi. Khuakhung suangpi phung a galte a nawh a kipan in, khuathang khua pan in gal phualpi Suangpi khuasat khuapu Tun Thual inn ah, kituah hi. Tuamunpan gal vai kihawm in, gal an kihuan hi. Suangpi khua ngaknu khempeuh in gal mai ah gal an puak uhhi. Tual galkapte annek tuidawnding khuasing in kidong uh a, Pu Tuang Neng inn ah kihuan hi. Gal nungpan gal vaihawm upa pawl om a, anuai abang ahihi.\nPu Tuang Neng ………….. Makai pi\nPu Awn Langh ………….. Upa\nPu Phut Vum ……………… Upa\nPu Tun KHaw Hau ……… Upa\nPu Phut TUal …………….. Upa\nPu Lam Tual ……………… Upa\nPu Tun KHai …………...... Upa\nPu Awn Theu ……………. Upa\nPu Zuan Vungh ………… Upa\nPu Khup Sing …………… Upa\nTua bangin nupi papi nungak tangval numei naupang dong in a na uh sem ciat uh hi. Banghang hiam i cih leh amau in apianna a ngamleh akhua uh it uh hi. Pu Phut Thang in hibang in hong ngen hi. “Khuami nungak leh papite in an hongpuak in, inn khat sung bek ah kipawl in n aka sem hi: launa leh dahna tawh na kisem a, mite zong ki it diak kithukim diak a, thu kimang diamdiam hi; khua ading anasepna khat peuhpeuh ah aneu pen in zong mi nasem in kingaihsun lo in, dikna neitek hi ci in kamu hi.”\nGalte khat ki tang delh:\nKhuathung pan a tai gamsung bucip galte khat October 11 ni in, abukna pan hongpusuak in, Daammual a galdai hong phulkhial citciat hi. Tua ni in Pu Nok Ngin sitsin pan Pu Son Zam galvil hunsung ahihi. Tua ni in Phin lampan galte khat hongsuak hi. Tuani in daammual galvilna mun pen daamken lam tawh kineek hi. Galvilte in Tedim lam pan a, hongpai dingbek ummawh uh ahih mah bang in inn lam pan a hongpai ding in ummawhlo uh hi. Tua ahih mah bangin phin lam pan a hongpai gal in, Losang mual kheng in daammual lam ngal a tunkhit ciang in galvil pa in mu pan hi. Tua ciang in galvilpa Pu Son Zam in lamsak gamsung a om alawmte a ko hi. A lawmte in umlo uh hi. Ahih hang in a et uh leh galte khat Seel Ngin suang halna leh Daam mual kikal lampheina ah a paiphei sasa a mu uh hi. Pu Nok Ngin in “ma gal delhve ning aw” ci in Pu Phut Za Kap tawh a unau un, thau khat tuak tawi in a delh uh hi. Tua galpa daamtui a tunsuk ma in pha uh a, Daamken ii daamtui lam pang pan in, galpa daamtui bo a khup ma in, a kap uh hi. Pu Nok Ngin a suak in, Pu Phut Za Kap a suaklo hi. Tua ciangin a unau in, innlam ah pai kik in, Seel Ngin suang halna komsung teng ah a thau a puahpha uh hi. A nih un Pu Phut Za Kap thau a lailai uh hi. A bawlpan suangtawh a khen uh hi. Tua khit ciang in nungdelh leuleu uh a, Daamtui khanglam keukawi ah galpa lamphung a kingamh a a pha uh hi. Pu Nok Ngin in a bomtang tawh a deng a, anungkul pan a kha hi. Bomtang puakkhamlo ahih man in suangtawh den bang in bomtang khakna a thuumkuk hi. Galpa zong nasa in, a ki zia ngeingei hi. Pu Nok Nginte unau in tua Japan pa sialtang lui lam ah a delhsuak suk uh a, Makok lui a tunsuk laitak, luingal ah Suangkeel lam pan singsawl pua nulnul in, Japan dangte a hong paisuk a mu uh hi. Tua ciangin Pu Nok Nginte unau in alauhuaina thu phawk thei in a ciah kik uh hi. A ciahkik ciang in lamtung lam ah. Lampial in Makok ah kahto in, a pai uh hi. Tua Japan galpa Pu Nok Ngin kapna tawh liam a, gal sian ciang in sialtang leii kiang ah si in a om kimu hi. Pu Nok Ngin in Japante khat that hi ci in, Suangpi khua S.I.A. tangthu ah kiciam the hi.\nJapan ten Suangpi S.I.A. nokhial:\nJapante suangpi phung pan in sial eekden bangin, a peklenna uh pan in kikaikhawm kik in, Taambeem taw Suangkeel deek singlak teng ah phual sat kik uh hi. Khuathung kikap zawh ciang in, Assam galkapte zong paikhia pahlo in galte hu a ngaingam lai uh hi. Suangpi S.I.A. te in zong Daammual ah a galdai zial nailo hi. Tua bang in akipang dimdem phot uh hi. “ Midangte kikheksak siat napui, kei leh u ngin (Nok Ngin) pen ucin in hongkhek lo a, suntawh zan tawh hong omtansak ahi” ci in tudong in, Pu Phut Za Kap in gen lai hi. Pu Phut Za Cin in anaute amuan man in tuabangin a sawlngam ahihi. Tua bangin Pu Nok Nginte pawl galvil in a om laitak October 12 ni in, tua Taambeem a phualsat a om Japante nih khua lam hongpai mu uh a, khua ah ko uh hi. Khua pan Assam galkapte leh S.I.A. galkap pawlkhat hongpai pah uh a, Daammual a galdai hongkhak pih uh hi. Daammual pan kipang khikhe a, galte nih in tua galdai hongphul takpi hi. Tang kanpuak leiphil thehbang thautawh abuakhuan uh hi. Tua mun ah galte khat tuk pah a, khatpa ahih leh nungkik in aphual lam ah taipi in tai a, a kap uh hang in khazo nawnlo uh hi. Tua a suakta pa in, aphual atun kik ciang in “Aa, nop neh dingte hi kei; milah tam uh; thau lah tam, kuama zawhziau ding hi kei” ci in vako kik hiding hiam. tua zawh a kipan in Suangpi lam ah galte hongdaak nawn peuhlo uh hi. Tua bangin galte in Suangpi S.I.A.te nokhial a, tua zawh no ngam nawnlo hi.\nJapan ten Phu zong:\nJapan te Phinthan pan a si a nai tawh tai ngei hi. Phinmual ah ki um cih a, sih vik mahmah hi. Suangpi phung pan in zong, pasal taan huai zah dongin tai pi in, tai kei uh hi. Zil tungah khat Daammual ah khat Sialtanglei kiangah khat tua bangin bei bei pet mah ahih hangin, khat vei a cih zong thuk thei ngei lo ahih manin, thangpai thei mah mah uh hi. Suangpite lel tak a cih hangin tua te a zokhop dingin mi kingah nawn lo a hih manin, October kha 12 nitak ciangin, a thuak lah na pen pen, Daammual suk teng Meepi tawh hong ngalkap ta hi. A lawt masak, daammualdeek losang lam pi tut in, lawt kikteng ahi leh Daammual kiim teng mah tut tei hi. Ahih hangin amau ngaihsut bangin kuamah khalo hi.\nA meepi gin pen, a kikap liam-a, a tai zo nawnlo Vompi kapliam hawk bangin, gin lian simsim ahih manin, a galte pai sak zo ve hi. A thuak lahpi S.I.A. te Daammual pang a guamah taisukkei sam hi. Tua guamsung a zuihna mun khat ah, teu sang simsim khat om a, tua teu sang tungpan a tuak suk uh hi. Tua te pen, Pu Nok Ngin, Pu Nok Khaw Lian, Pu Phut Za Kap, Pu Khai Thawng te pawl hi a, a butpi mah uh tawh, khat ii nungzangah khat tu in, tuak uh a, a nuih za in, a lungkim tuam ding uh hi. Tua bangin Japante hongkap na munah, Assam galkap Bopa leh S.I.A. Makaipawl in hong en in, a liam a baai a om loh a muh ciangun lungdam in, a pok hi.\nSuangpi khua pen, Japan ten su gam nawnlo hi cih leh a suk hangin, Suangpite amau le amau in a khua uh hu zo ding uh hi cih a muan ciangin, nipi khat zawh hun ciangin Assam galkap te mundangah pai uh hi. Tua Meepi tang tang 6 tengpan, Japan te’n Suangpi khua a mangpha paihna a hi hi.\nJapan galbawl nasep nate:\nJapan te kum 1943 March kha ni 19 a kipan in, Tedim gamah hong om a, kum 1944 November kha sungin Tedim gamsungpanin kibeng khiasiang hi. Tua hunsung gam makai, khua Makai te in, a sep a bawl na khempeuh ah, hoih ding phading hi ci a, a ngaihsut theih na zah tawh khua a Makai hi. Tua bangin makaihna a piakna pan, lamet khat peuh peuh a nei kei uh hi; a ngen kei uh hi. Khuamite in zong, tua makaite kihtakna leh zahtakna khat peuh peuh thu hang bek in tua Makai te thu a mang a hi kei uh hi. Tua Makaite thu manna in, nuntakna hi, suahtakna hi ci in um in, thei uh hi. Khat leh khat kinialna leh ki phutsat nate omlo in, Makaite vaihawm na bangbang in gamta uh hi.\nJapan hunsung kum 1944 June kha pan August kha dong Pu Vum Khaw Hau thupiak na bangin Phunom Sang kihong kik hi. Tua hunsung tengin Pu Phut Za Cin in, Suangpi khua makaih na a pia hi. Japan te kuli aana teng a vaihawm sak hi. Alaih galkapte a dingin Mawtaw lampi a kibawl sak mah bangin Japante a dingin zong, khua tha tawh Mawtaw lampi kibawl sak hi. Tua lambawlna ah Pu Thuam Zel, Pu Phut Za Kap te pawlin a makai hi. Kawl kam khat bek tawh Japan te kihopih thei ahih mah bangin kawlkam pau thei Pu Phut Thang lo tawh khua leh tui hong phamawh hi. Ih at khit sa mah bangin, khua papi te in, makaih na hong piak nangin, Pu Phut Thang a hanthawn pah uh hi. Pu Phut Thang in zong kuadang khiat thei nawn lo in, khua a ding in, tongcin tawh vaihawm tawh sep leh gel hong thuah a, a san a ngial sungah khua ading a nuntak na a pia hi.\nImphal taampi ah, Japan in a lelh ciangin, galkawng ki heek a, Tedim gamsung a mun a mun ah Tual galkap kiphuan in, Japan siah a dem uh hi. Tua pan in, Tedim leh Japante kido na galpi hong piang lun sat hi. Tua “sa kam keii banghang leh ki lawm” a ki ci CDA te in a thau muk uh a Tote(Japante) lam ah a ngat kik zaw ta uh hi. Gun gal panin, Pu Thawng Cin Thang, Pu Hau Za Lian, Pu Sing Lian, Pu Suang Lian te in S.I.A. (Sukte Independence Army) kici Sukte gam Suahtakna galkap hong phuan khia in, Mualbem ah, tua galkap phualpi hong phut hi.\nTua Mualbem S.I.A phualpi tawh kithu za in, Pu Vum Khaw Hau, Pu Awn Nginte in, Sihzang kual ah Siahzang Indepence Army phuan in, Japan te a do uh hi. Suangpi khua-ah, hui leh tang tawh Humkat phuan in, Japante a kido tak tak sungin, Suangpi Humkat pen, Mualbem S.I.A phualpi khutnuai-ah a om hi. Mualbem S.I.A phualpi pan hui leh tang thoh in, Japan te kikap ahi hi. Suangpi te in, Japante a gamsung pan a betkhiat khit ciangin, Pu Vum Khaw Hau in, Suangpi S.I.A.te tawh kizop na hong bawl in, Suangpi S.I.A. te nasep na galbawl nateng hong ciapteh sak hi. Galbawlna ah a sepna uh tawh kizui in, min leh za hong bawl hi. Tua bang a, Pu Vum Khaw Hau ii hong bawlsak min leh za te hih laibu ah Suangpi khua S.I.A. ki ngualna ah kikhum hi.\nSuangpite gal nasep na ah tua Pu Vum Khaw Hau piak san leh ngial tawh, a tuuk maan kingah khin zo lo ding hi. Ahi hang in tua san leh ngialte in, a sep a bawl na ciat uh hong kithei tuam sak thei hi. Tua san leh ngialte in a sep na uh tawh kizui in, ngahna om lo min leh zate ahi hi. Tua z ate in gam le lei itna taktak tawh nasep na thute ciapteh na hi in, nguntang khamtang tawh a ki seh zo lo, a man pha mahmah san leh ngial min leh vangte a hi hi. Hih simlei tangh a om lai tengin, tua min leh zate a bei ngei kei ding hi.\nSuangpi khua ah Home Guard (Tual galkap) phuat khiat nading ngaihsut na pen, Pu Thawng Cin Thang tungpan kingah masa a, tua tawh kizui in a kiphuan khia a hi hi. Mualbem S.I.A phualpi pan Suangpite in, hui leh tang a thoh uh hi. Tua mualbem ii vaihawm pihna tawh Phin mual ah Japante an ne lo tui dawn lo in, ki omsak ngei hi. S.I.A thu tawh kisai in, Pu Ngulh Khai in, a nuai a bang in na ci hi.\n“Suktui ta-in gal a do lai, khuacih ah daai hong kai e, suktui dai kaih tang hi veng e, batphu thamh na la ing e,”\nTu ma kum zaval lai hun in, ih pute pasal 6 in, Suanpi khua satin, Sihzang leh sukte na bia in, Suangpi khua na hinsuah hi. Kum 1904 kum in, ih pu ih pa te in, Sihzang tawh kopin Suangpi khua naphut kik hi. Tu in zong Sukte leh Sihzang tawh vaihawm in, Japan te kinawt khia hi. Tua ahih ciangin Suangpi khua S.I.A pen ,SSIA (Sukte/Sihzang Independence Army) hi ci le hang kikhial lo ding hi. Tu hun ciang in, Sukte leh sihzang sungah, Japan gal nasep na ah a gim zaw nuam a tawl zaw nuam a kituh uh hi. Tua Japan gal sungin, a gim taktak a tawl taktak pawl pen, Sukte bek Sihzang bek hi kei; Tedim gambup taangpi taangpi te a hi uh hi. Tua ah Suangpi khua pen, a gim tak tak a sem takpi khua khat a hi hi. Pu Ngulh Khai in hi bangin na ci hi.\n“Suktui gual in kei hi’ng ci e, zangsih gual in kei hi’ng ci e. suktui gual leh zangsih gual aw na kikal ah sai ing e.”\nKum 1939 pan a kipan, hih leitung galpi pen, leitung mun khempeuh huihsung tuitung dongin, ki zeelin, Suangpi gam bangle, keemheng guam kawm munte nangawn ah, hong tung a, Suangpite zong tawh hong kipeh awh thei hi. Hih galpi huhau in, Suangpi khua ah gimna leh supna a tuam tuam kingah hi. Alaih galkapte in, Pu Zel Pum hong matsak in, thongah hong khum sak hi. A laih galkap te in, Suangpi khua galpan na in zanga, tua huhau in tuangdung dolcial pawlkhat kisia hi. Pu Nok Khaw Lian ii dolteng kulh bawlna in zang uh hi. Ih pulamh ih palamh thaute, hong zui sak hi. Ih pu ih pa ten si le nai tampi tawh a na phuh ih lamh phumna Suangpi khua nusia in, gamsungah hong om sak hi. Lo kho lo, sing pua thei lo in hong om sak hi. Japan galkapte hangin, lokho theilo singpua thei lo in, anduh gilkial in hong koih uh hi. Galkapte siah kuli aana khempeuh thaman lotawh hong semsak hi. Aana tawh C.D.A galkap hong dongin, tua huhau in, Pu Neng Zam in a nuntakna bei-suah hi. Khua leh tui lakpi ah, Meepi tawh hong kap a, Pu Thual Khaw Thang te pata, a sii uh kibuak suah hi.\nTua leitung galpi hunin, hi bangciang bek, gimna leh beina te ih ngaihsut ciangin, a ki hampha mahmah hi zaw hi cih ding a hi hi. Japante ahi a, Alaih galkap ahi zong, tuate khut lum tawh Suangpi te pumpi nuntakna thelkhat beek kikiat suah lo hi. Bang hang hiam cih leh sih leh hin tawh kisai, hih bang a san a ngial hun ciangin, Suangpi te khat leh khat ki-it diak uh hi. Makai hausa upate zong ngull bangin pil in a khua leh a tui, a san a ngial sung pan ngelpih in, a suahtak pih uh hi. Hi bang in, Suangpi khua ah tangthu na ki at khin hi. Suangpi mi khangno te in, tua pute pate a khang a khang a, a na zuih a na zop uh, thupha tangthute kiatsuah lo in, kiptak khotak in kep huai hi.\nSuangpi khua in, Sikkang te a ding leh Sawmnuai te adingin Japante tungah ‘Phu’ zonpih in, a lungkim dong in gallu tawh a ciahpih hi. Alaih galkapte galbawlna ah zong phattuam na tampi mah a bawlpih hi.\nSuangpi leh Japante gal ki neih na ah, 4 vei ving veng ki kapna om in, Japan luang 3 ii ngawng kitan in, a dang tampi tak zong a sii a nai uh tawh ki diah sak hi. Gal guk in, galte luang 2 kingah thuah in, Rifle thau lawng 7 kiman hi.\nSuangpite gal nasep na ah, khuanuai te in, amau aituam bangin nei in, khua leh tui tawh vaihawm lopi in, a mau thu guaktawh Phinthan a galte va su sim uh hi. Tua huhau in khua upate sungah kimawh sakna hong om dektak hi. Tua thu tawh kisai in, Pu Phut Za Kap in, “Tua huhau in Ngin Thang le Khup Sing te in, sihna leh siatna ih thuak leh Khuanuai te hang hi hong ci a tua ahih manin, Home Guard Bo Thawng Za Khen a kisap pen, khuanuai te vaihawm hi” ci in hong gen hi. Pu Phut Za Cin in Japan galbawl na ah, a ma aituam bangin nei in, gal vai a hawm hi. Genteh na in, daammual gal vil na ah, midangte kikhel khel sak napi-in, Pu Phut Za Cin in, a nau te Nok Ngin leh Phut Za Kap tua galdai ah, a omsak tawntung hi. Galvai bek hi lo in, thudang te ah zong Pu Phut Thang tawh kop in, thu a vatsat hi. Dam Za Cin phulak zawhna hangin, sikkang ah pawl kibawl a tua munah Pu Phut Thang in hi bangin a gen hi.\n“Zua daai neen a leido zuapa a ni cin in lengkeel bang naw’ng e. Thangtui vangkhua khaubang hual a, ih do pat bang neem hi e”.\nLeitung galpi nihna hunsung suangpi khua amah leh amah a ki uk sungin, Hausapa Pu Phut Thang in, a gen kik na ah, “Suangpi khua adingin, a kuamah peuhin hanciam in nasem tek uh hi. Tua te lak ah, a diak diak in, Phut Za Cin, Tun Khai, Tun Ngin te pawl in, nasetak in khua ading sem pen uh hi” ci in ciamteh hi.\nSuangpi S.I.Ate galbawl na panin, gal ahi a, galvante ahi zongin, a nuai a bang in kimaan in kingah hi, ci in Suangpi S.I.A tangthu ah kiciam the hi.\n(1) 21.9.1944 ni-in, Thual Khai in singpha ah gal khat that hi.\n(2) 24.9.1944 ni-in, Phut Za Cin in, khuamual ah galkhat that hi.\n(Hi pen, Phinthan a, a galguk na uh panin, a kapliam uh hi leh ki lawm hi.)\n(3) 24.9.1944 ni in, Thual Khai in, khuamual ah galte khat that hi.\n(4) 10.10. 1944 ni in, Ngulh Khai in, Ziltung (Phinthan nuai) ah Japan mang khat that hi.\n(5) 11.10.1944 ni in, Nok Ngin in, Sialtang leibul kiangah galte khat that hi. (Hi pen, Phut Za Kap tawh, gamsa delh bang in, a tangdelh bel uh hih tuak hi.)\n(6) 21.9.1944 ni in, Thual Khai in, galte thau lawngkhat ngah hi.\n(7) 22.10.1944 ni in, Nok Khaw Lian in, Sialtanglui pan thaulawng khat.\n(8) 23.9.1944 ni in, Phut Za Cin in, galte thaulawng khat ngah hi.\n(9) 23.9.1944 ni in, Ngul Za Thawng in thaulawng khat ngah hi.\n(10) 25.9.1944 ni in, Vung Khaw Nangin, thau lawng khat ngah hi.\n(11) 27.9.1944 ni in, Thual Zam in, thaulawng khat ngah hi.\n(12) 5.10.1944 ni in, Kai Ngulh in thaulawng khat ngah hi.\n(13) 10.10.1944 ni in, Ngulh Khai in, Japan mangte zat ngun namkhat leh Dulbin khat ngah hi.\nGalmante gal lukhat tungah dangkaa 50 ta letsongpia in, thau ngahte lawngkhat tungah dangkaa 10 pai mitmuh man tangin, Mikang kumpi in pia hi. A vek in, Rs.320 kingah a, tanglai gal-langsum piak bangin, Rs.160. Suangpi S.I.A te kihawmsak hi. Tua ban ah, 1945 kum ciangin, Thual Khai in, gal nasep na huhau in, SLLB (thaumaam) lawngkhat vanpua laa khat leh dang kaa 30 Kumpi in letsong in pia thuah hi. Ngulh Khai in, Japan mangkhat a kap manin, Kumpi in, SLLB thaumaam khat letsong in pia hi. Phinthan galgukna ah ki tamh thaukaa tangin, Phut Za Kap in, khalka panin khat ngen kik in, tua thaukaa pen, Suangpi galphuak te Ngul Za Kam letsong in a pia hi.\nJapan galbawl nasep na tawh kizui in, Suangpi S.I.A te lakah a nuai a bangin min le za (Revolution Tittle) a tuam tuam Pu Vum Khaw Hau in pia hi.\nPhut Thang-Jamedar (Captain)\nPhut Za Cin-Havimajor (Lieutenant)\nNgulh Khai-Havimajor (Lieutenant)\nNok Khaw Lian-Havi QM (2nd Lieut.)\nVungh Khaw Nang Havi QM (2nd Lieut.)\nThual Za Suan Havi QM (2nd Lieut.)\nNok Ngin Naik (San nih)\nEng Khaw Ngin Naik (San nih)\nThuam Zel Naik (San nih)\nPhut Khup L/Naik (San khat)\nHau Khaw Thang L/Naik (San Khat )\nKhai Thawng L/Naik (San Khat)\nNok Khaw Ngin Havi QM (2nd Lieut)\nNgin Khaw Zam Naik (san nih)\nCing Do L/Naik (san khat)\nCiapteh ding. Hi san leh ngialte pen, Indiate san hi a, Kawlgam san te tawh koi ci bangin kiza kim hiam cih kician lo hi.\nGal ki sian suah.\nSuangpi khua pan, Assam galkap te mundang ah apai khiat hangin, khua S.I.A te in, a cin sa mahin, khua a cinguh hi. 1944 kum October khasung mahin, Alaih galkap pawlkhat in, Hawp ah puan hong pho uh ki mu hi. Alaih galkap te adingin, an guai khin in, Vanleng tampi tak Tedim khuapi sung sanah Muu bang in hong lam diai diai ta uh hi. Tua limte ih et ciangin Tedim gamsung ah Japan te om nawnlo hi cih ki cian hi. Gal siang in, khua numei naupang teng zong Haaipaaktawng panin khua-ah kiciah pih khin hi.\nSuangpi gamsungah galbeina ciaptehna ki bawl hi. “GAAL SIAN NI” ci in, khua S.I.Ate in, a thau tawi ciat uh tawh gal gau hawlin, a thau uh lawn uh a, Thuamtaang dongin, not to hi. Tua bangin galsian sak na kibawl ding hi cih, thei lo uh ahih manin Pu Tun Khaw Hau leh Pi Pum Khaw Cing te Tuilum a lokuan, khua ah gal om sa in, ciah ngam nawn lo in, Dimlo ah zan khat a ngiak uh hi.\nGal siansuah zawh, Kum 1944 October kha ni 30 ni in, Suangpi S.I.A te thauteng Alaih galkap te tungah ki-ap kik hi.\nGamsung pan gal siang zawh ni khat ni in, gal vaihawmna phualpi, Pu Tuang Neng innah, S.I.A te in Sial pi khat go in, galzawh pawi kham uh a, tua mun ah, gal huhau a, a gim a tawlna tenguh a dam sak hi. Tua gal zawh pawi ah, Pu Phut Thang in hi bangin la a phuak hi.\n“S.I.A’n lamtang kai e, lia ngual tang ngual lam ve vua. Mun inn gam lo ih ngaih man a, leido pat bang sat hang e.”\nGal a thaam, ki kaih tuah.\nHih Japan gal sungin, sih ding leh hin ding a leksawn mel om lo in, lungmang in a ki om na pan, khua mite lak pan, galte khutlum tawh, nuntakna khat bek ki man suah lo ahih manin, kilung dam ciat hi. A sih loh bek uh hi lo in, Nipi suan Khapi suante hi ung a ci ngam tua Nipon te pipi Suangpite leltak kihta in, tai kheng kheeng uh hi. Tua a hih mah bangin Suangpite a sin uh lian in, amau leh amau ki pak uh hi. Sawm nuai te leh sikkangte in zong, gal a tham sa a thamte phu la zo uh ahih manin a ngil tuam pah uh hi.\nGal sianzawh peuh ciangin, khuasungah galzawh pawi kibawl in, Pasalte gal ki-ai sak hi. Sik-kangte in, gal leh sa thuah in, Dai Ngin gal a simsak hi. Tawng Phut thahsung mual ci tengah pai kawi kawi in, Japan Mangpa luthem khatta va suang kawi kawi in, Dam Za Cin tha a sam uh hi. “Dam Za Cin aw, hong ciah in, mi zingtui tawisak ke’n, mi zingmei tawh sak nawn ke’n, mi zingdai nawksak nawn ke’n, na phu la zo ung, na zaal la zo ung; nang mah bang pasal that zo ung” ci in, khuang leh zam tum in, mual cipeuh ah a va awng awng uh hi.\nSawmnuaite, Khai Za Ngin zong, Japan gal in si hi ci in ngeina bangin a hui bawl zo uh hi. Tua ahih manin sawmnuaite in zong, Khai Za Ngin phu a zong zong uh hi. A hih hang in a kician in gallu tan zo lo uh hi. Tua ahih manin, Daammual galdai ah kithat pa, Zen Za Nang kap dingin, khua leh tui in bawlsak in, tua gallu tawh Khai Za Ngin a phu tuah uh hi. Dam Za Cin a sap mah bangin Pu Tuang Zen mual pan in a sam uh hi. Khai Za Ngin in tua a sap na aw za in, hong ciah takpi hi. Ahih hang in Dam Za Cin ahih leh tu ni dongin ahong ciah nai kei hi.\nPu Phut Za Cin in, a lungkim na thu a nuai a bang in na ci hi.\n“Lung a ka ngulh leido zuapa, ka khua mual a tuang aw e. ka khua mual ah tuang aw e. kan kong suah ni banglun e.”\nPu Ngulh Khai in zong hi bangin na ci hi.\n“ ka von bat phu ka lak ni’n e, ngauzu len hei sa bang e. ngau zu len hei sa lak ah e, von aw nong hei ta nam aw.”\n(Hih Suangpi gam ki-uk na thu ah, sepna leh bawlna tampi tak om lai a, tua te a cingin ki at zo lo hi. Hih simlei tangh a bei mateng in, a tiap teh haui Nainganzi thu tawh kisai lam pawlteng theih zah zah, thei bang bang in hong ki at a hi hi.)\n( Hihteng pen Suangpi mualsuang laimai 12 pan 42 kikal khenpi 2 na leh 3na a teng ahihi.)\nDraft - Zomi eLibrary SUANGPI MUALSUANG (1931-1981) Laibu. Tangkona Thuluui/Articles\nItem Reviewed: JAPAN GAL BAWLNA THU. (Suangpi Mualsuang Laibu) Description: Rating: 5 Reviewed By: Cinpu Zomi


timestamp: atn

url: =MSS 13: Roma Khua in Sabbath Muta - Zomi Adventist Innkuan\nRoma Khua in Sabbath Muta\nPeter Mižigar, 44\nSlovakia; March 28\nSlovakia gam sunga, Roma khua ah a teng mi 2,000 te in amau mahmah Khrisiante in ki ngaihsun pong uh hi. Ahi zong kuamah biakinn ah ki khawm ngei lo uh hi. Lai Siangtho zong kua mah’n sim ngei lo hi.\n1993 kum a, Slovakia in suahtakna a ngah khit ciangin missionary tampitak hong lut ziah ziah uh hi. A masa pen in, nupa kopkhat lut masa in, Sunday ni simin khua sung kongzing lakah thu gen den uh hi. Mipite thu ngai dingin hong ki kaikhawm na pi, Lai Siangtho sim ngei lo uh ahih manun tawmcik bek tel uh hi.\nKhua mite khat ahi, Peter Mižigar in thugen a ngaih sangin, a band ah lunglut zaw hi. Mopawi le sihvuina khawng ah, bass tum hi. A band uhah a kihel a naupa, Pavol zong, a dangte mah bangin a sum ngah teng zu in gai hi. Ahi zongin Peter in ahihleh tua bangin a tum laitak un zu dawn ngei lo hi. Amah pen a mawtaw hawlpa uh zong ahi hi.\nTua bangin music tawh mipi’ mai adin uh ciangin, mipite nam nih a phak lam uh phawk kha hi. Pawlkhat te, a omdan uh deih huai in, pil om vilvel uh a, a dang pawlkhat te pen hai gamtat gawp uh hi. A lawm dangte in bel bangmah thei se lo uh hi. Ahangin amaute in zukham sa in tum uh hi.\nPeter in ahihleh mipite’ lungsim puakzia encik den hi. Ahi zongin tua bangin Roma khua mite pawl nih in a omna uh pen zu a kham uh ciangin hong ki lamdang nawn lo hi. Mihingte in zu a kham uh ciangin, mihaute na ngawn mi zawngte mah bangin kilam danna bangmah om nawn lo hi. Tua bangin a bawl sim un, misi lak nangawn ah, zu kham-a buai gawpna, khuttum tawh kitup kilaina tawh a hun uh mansak den uh hi.\nTua bangin mipite, Peter leh alawmte’ lamah zu kham sa in hong ki hei uh amuh uh ciangin, Peter le a naupa in, khawl dingin khensat uh hi. “Leitung late tum nawn kei ning. Pasian’ late bek tum ta ning” Pavol in ci hi. Pavol in amaute’ kiangah hong pai missionary te’ la hon te ngai zelzel hi.\nSee also AGIM ATAWL MISSIONARYTE\nA sawt lo-in, Peter, Pavol, leh a lawm dang tengin Xmas late Pavol’ inn ah tum zel uh hi. Tua bangin a tum laitak uh, khat vei Peter in sabuai tungah Lai Siangtho bu khat mu kha hi. “Bang laibu hi peuh mah ahia?” ci-in tawito kawm in dongh hi. Pavol in sutkhia-in, “Koih suk peuh oh. Tua khawng te note a’ ding hi kei” cih san hi. Pavol in Lai Siangtho sim zel na pi, kua ma’ kiangah hilh sawn ngei lo hi.\nTua bangin Pavol in a lawmte tawh music a tumtum laitakun, Peter in tua Lai Siangtho bu, a lenuai-ah tepsim kawmsa in pusuak khia hi. A inn a tun ciangin kha khat sung tua laibu a sim hi. Mangmuhna dong tung suk ta a, tua khit ciangin Lungdamna laisiangtho bute sim kik hi. Tua ciangin, a sanggampa’ kiangah a pia kik hi. A sanggampa Pavol in zong, “khat vei nasim kik in la, na zawh ciang hong pia kik oh,” ci hi.\nNi khat, Peter a Lai Siangtho sim, Mark 16:16 hong tung hi. Tua lai-ah Jesu in, “Um in tui sungah a kiphum mite in hotkhiatna ngah ding hi” ci hi. A Lai Siangtho khup suk in, hongg kik leuleu hi. Tua mun mah en kik leuleu in, “Um in tui sungah a kiphum mite in hotkhiatna ngah ding hi” cih mah hong sim kik leuleu hi. Thum vei sitset Peter in a Lai Siangtho bu khup in, hongg zel a, sim kikkik hi. A Lai Siangtho sim tawi kawm sa-in Peter a sanggampa’ inn-ah taai veva hi. Pavol ahihleh a lawmte nih tawh na ngawi keei ta hi.\n“Hong pai in la, hong tuiphum pak in,” Peter in ci hi. Tuiphumna thu pen ama’n thei ngei lo hi. Jesu’ thu mangin tui a kiphum nuam hi lel hi.\n“Kei’ tuiphum ding nang ut maw?” Pavol in ci hi.\n“Ut ee, hih lai-ah, ‘a ki tuiphum peuhpeuh in hotkhiatna ngah ding,’ ci-in a ki gelh si-aa,” Peter in ci hi.\nPavol in a cih nading thei loin, ki uaikai sak mahmah a, Peter ahih leh kinawh mahmah hi. Unau tegel leh a lawm nih te uh, pi thum khawng ding a thuuk, a inn nung vua lui-ah pai-in a ki tuiphum khel ngei ngai uh hi. A mawhnate uh Pasian’ tungah pulaak in mawhmaina ngen uh hi. Tua khit ciangin amaute in a lamdang takin lungnopna ngah uh a, amaute’ ki tuiphumna hangin vantung mite a lungdamna thute a gen khia uh hi.\nTua ni-a kipan in, a li un, haamsiatna kammalte, zateepte, zu dawnnate zangh nawn lo uh hi. A vengte un lamdang sa mahmah uh hi. Nidangin tua mite in zu a kham uh ciangin mite lau in a taii keek den ahi hi.\nTua mi li te in, nisim in Lai Siangtho sin khop dingin khensat uh hi. Khat veivei nitak lamin sin in, zingsang dong zanhak in sin thei uh hi. Midang tampi in zong tua Lai Siangtho sinna ah va pawlpih uh hi. Mihing 50 pan 100 bang Pavol lengla khan sung le a anbuuk sung dongin dim zihziah den hi.\nZan kim dong khat vei a sin khop laitak un, Peter lungsim pen Mark 16:9 ah hong om gega mawk hi. “Tu-in nipi kaal khat sungah ni masa pen ni in a thawh khit ciangin….” Cihna mun a muh ciangin Peter in, Jesu le a nungzuite ni sagihni ahi, Saturday ni-in a tawl ngakna uh hong phawk kha hi. Amaute’ kiangah hong pai missionary te lah Sunday ni-in tawlnga in a kikhop uh tawh a ngaihsut khop ciangin lamdang sa in tel zo lo hi.\nSee also MSS 5: Sicily Ah Suang tawh Ki Deng\nMissionary te kua mah in Peter’ dotna dawng thei lo uh hi. Lai Siangtho sin te pawl in ahih uh leh khawl lo in, zom suak uh hi. Thupiak nambat li na hong tung uh hi. Sabbath ni tanding hong kipan ta uh hi.\nNi khat, Peter in Roma khua ah a va hawh a sanggamte khat kiangah Sunday vai a buaina thu na kup pih hi. Tua pa pen a min Josif hi-a, Seventh-day Adventist khat na hi citciat ahih manin, Peter’ kiangah, Sabbath ni in biakna a pia pawlpi a om lam hilh hi. Peter’ sapna dung zui-in, Josif in Lai Siangtho sin pawlte’ kiangah thu va hilh hi. A nung lam ciangin Josif in Peter leh a pawlteng tua kiim a om Adventist pawlpite’ kiangah a hawh pih hi. Tua Adventists te biakpiakna pen pawldang te a’ tawh ki lamdangin daai khipkhep in, lipkhap huai tak in a om, a muh ciangin a lungsim sukha mahmah hi.\nPeter’ inn khan sungpen Adventist te kikhopna leh a dang pawlpi program tuamtuam bawlna biakinn-inn hong suak ta hi. Peter tawh a sanggampa tawh, a dang laisiangtho a sin khop pih uh mi 24 te Adventist pawlpi ah, 2015 kum in ki tuiphum uh hi. Kum nih khit ciangin adang mi 10 te zong hong ki phum beh uh hi. 2018 kum ciangin Adventist biakinn khat ki lam a, sabbath sim in mi 100 ta bang tawh ki dim phitphet den hi. Tua pen Peter’ inn sung panin hong khangkhia Pasian’ pawlpi ahi hi.\nTu kuata sabbath 13 na mission sumpi khenkhat tawh Slovakia gam, Rakúsy khua a om Adventist pawlpi ah naupang te kikhop nading inn khat ki lamsak ding hi. Hih bek tham loh in, Bulgaria, Germany leh Spain gam a i pawlpite zong ki huh lai ding hi.\nMSS 8: Sanggamnu Nasep\nPrev post ZSL 13: Leivui pan Aksite ah\nNext post 2nd Quarter SS Lesson PDF


url: =Philippines ah IS migilo tetawh akizom te’n Germany gammi khat a ngawng tansak ~ ZD :: ZOMI DAILY\nposted on 27 February 2017 at 11:26 pm Lomkholna: News, Philippines, Sawltak, World\nPhilippines gamsung aom IS tawh akizom thautawi migilo te’n Germany gammi khat a ngawng tansak uh cih Reuters pan kiza hi. Tua thautawi migilo tepen Abu Sayyaf Militants te kici a, Islamic State akici IS tetawh akizom uh ahihi.\nHih Germany gammipa pen tua thautawi migilo te’n sumtawh tatkhiatsak dingin amat uh hi a, $600,000 tawh hong tankhia un ci’n atangko uh himahleh ani aciangtan uh khengvalta ahih manin, agensa mahbang un a ngawng tatsak takpi cimawk hi.\nNgawngtan athuak Germany gammipa minpen Jurgen Kantner hi a, kum 70 aphakhin puteek cihtheihta khat ahihi. Amah aman migilo te’n Video nihvei bang zaihin khahkhia uh a, huhna ngensak hi. Anunung Video akhahkhiatna ah $600,000 tawh February 27, nitak 3pm hunma in hongtan un. Nongtatkei uhleh ka ngawn temta tawh hong bantan tading uhhi ci’n genkhiasak hi.\nAciangtan anipen zanni in khengkhinta ahih manin, agensa mahbangin un migilo te’n tua Jurgen Kantner pen a ngawng bantansak in, Video zong khahkhia uh cihi.\nPhilippine Peace Process ah Presidential Adviser asem ahi Jesus Dureza akicipa in agenkhiatna ah Jurgen Kantner pen ka septheihbang un anuntakna hotkhiatding kakipan uh a, Jolo Island ah omding cih katheih uhhang in ka mukhiazo kei uh ci’n genkhia hi.\nHihbang in mawhneilo mihing khat hong ngawngtansak leuleu uhpen kamawhsak mahmah uhhi ci’n genkhia hi. Hihbang gamtatna te akhawltheih nadingin kanak hanciam mahmahding cih genkhia hi.\nJurgen Kantner leh alawmte pen abeisa November khasugn in tuipitung ah Sailing khualzin in aom uh hi a, Eastern Malaysia, Sabah gamsung ah migilo te’n naman uhhi. Tuapan in Jolo Island akicihna tuikulhna paipih uh a, alawmnu inzong akimat in na lehdosawm ahih manin, kaplup thuakkhin hi.\nNungkum inzong Abu Sayyaf migilo te’n Jolo Island mahah Canada gammi 2 a ngawng tansakmawk uhhi.\nAuf den Philippinen deutschen Geisel Jürgen Kantner\nPrevious: Trump in US Defense Department Budget khansaksawm ~ TK Lian\nNext: Christian Hymn te’ tangthu: Pasian’ Bawlsa Khempeuh Inah


url: =Bangkok aom Myanmar Embassy ah Fake Bomb kimu, Security kikhan :: ZOMI DAILY\nposted on 5 December 2017 at 9:38 am UTC+9:30 Lomkholna: Myanmar, News, Sawltak, Thailand\nBangkok aom Myanmar Embassy ah Bomb tawh akibang van kimu in Security kikhan\nThailand, Bangkok khuapisung aom Myanmar Embassy sungah Bomb tawh akibang ip 2 kimukhia ahih manin Police te’n Security khansak uhhi ci’n Embassy sungah nasem thunei U Moe Aung Khai in genkhia hi.\nZanni Monday (Dec 4) zingsanglam 10am hunpawl in akimukhia cihi. Package tungah nai Tape avom tawh kibelh in, Wire khaukhawng tawh kizomsak a, Time Bomb tawh akibangding in akibawltawm ip 2 kimukhia ahih manin, Thai Police te kizasak in hong hepkhiatsak uhhi ci’n U Moe Aung Khai in 7Day Daily te tungah genkhia hi.\nHih Bomb tawh akibang in akibawlpen Bomb taktak hilo a, ki lauthawng sakna ngiatin akibawl ahihi. Tua Bomb tawh akibang ipte akimuhna pen Embassy huangsung hi a, Passport akibawlna Section lamsang ahihi.\nLauthawng nading in akibawl, hongki nawngkaisak hi a, CCTV te hoihtak enkik in kikanding, Security zong ki khanbehding hi ci’n thunei te’n genkhia uhhi.\nHih buaina Incident hangin Passport bawlnavai leh Embassy vaipen nai 2 sungbang ki khakcipsak a, sun 12 ciangin Embassy naseppen ki zomkik theipan hi.\nHih Bomb tawh akibang vante akimuhkhiat laitak in Embassy sungah Myanmar Workers akigawm in mi 200 bangin Passport bawlin aomlaitak cihi.\nThai Police te akizaksak khitciangin Minute 15 sungin hongtungpah uh a, hoihtak in hong sitcian sakpah uh ci’n Embassy sungah nasemkhat ahi Ko Win Niang in genkhia hi.\nTua Package ip te hoihtak aki etcian ciangin Alarm nai khat, PVC Pipe leh Wire khau cihte kimu a, apuakkhamthei thauvui cihte bangmah kihello, Fake Bomb in akibawl cihi. Migilo te’n Myanmar Embassy sungah patauhna aomnading in ngimna ngiattawh hongkoihsak hiding hi ci’n Thai Police te’n genkhia uhhi.\nAbeisa Myanmar, Rakhine State sungah buaina hangin gampualam aom Myanmar Embassy tepen ki nawngkaisakthei zelzel hi. Indonesia gamsung aom Myanmar Embassy mai ahzong lungphona kinei in, meikuang tawhzong Embassy sung kidensak ngei hi. Sawltak #zomidaily\nPrevious: Malaysia palik te’n Sabah ah migilo kipawlna makaikhat kaplum\nNext: Thuman Thudik ~ Nk Khanno


url: =Malaysia in Refugee te hamphatna pia hen :: ZOMI DAILY\nposted on 4 December 2015 at 5:17 pm Lomkholna: Malaysia, News, Refugee, ZAM\nSuhakam akici Human Rights tawh kisai kipawlna lian khat in a genna ah “Gambel galtai Refugee te pen Malaysia kumpi in a ginakep lohna hangin simmawh bawlsiat thuak in mi tampi in a ut bangin van zat in zangh uh hi” ci hi. Suhakam kipawlna in thugenpi in azat uh ahi Datuk Dr. Khaw Lake Tee in zong nung Thursday thukikupna sungah hibangin gen hi “Refugee te pen Malaysia kumpi in theihpihna a neih loh manin mite nuaiah panpih kisam in om den uh hi. Tua ahih manin Malaysia kumpi in Refugee te a buaipih phadiak UNHCR tawh kizopna limtak bawl henla Refugee te haksatna khiapsak ding hanciampih uh hen” ci hi.\nDr. Tee in Malaysia kumpi leh UNHCR pen Refugee te phattuamna ding na a sem khawm dingin ngetna bawl hi. “2012-2015 kikaal sungah refugee te lampan lungkimlohna lai 129 val ngah khin ungh. Hih lungkimlohna a tamzaw pen damloh vai, sangkah theihloh vai leh nasep theihloh vai hipi pen hi.\nAdiak in natna lian tawh zatopi a tungte in sumbei zah pia zolo uh ahih manun sumlepaai tawh huhna ko khiangah hong ngen tam mahmah khin uh hi. 50% Discount pen om teinapi Refugee Card neite bekin tua hamphatna ngah uh a, adang Asylum-seeker card nei te’n bangmah hamphatna ngah tuanlouh hi. Tua ahih manin UN Thukimna 1951 leh 1967 te sungah Malaysia in min athuhse loh hangin Malaysia gam sunga Refugee te hamsatna theihpih henla a kisap uh hamphatna pia uh hen” ci hi.\nTuaban ah hibangin Dr. Tee in gen beh lai hi. “Tukum October 2 ni-in Malaysia kumpipa in UNO innpi New York ah thugen a Syrian galtai mi 3000 val ko gam in ka la ding uh a, cidamna lam leh sangkahna lamah hamphatna ka pia ding uh a, nasep zong ka guan ding uh hi ci in gen hi. Hibang huhna pen Syrian Refugee te tung bekah pia kei henla Malaysia sunga Refugee om khempeuhte tungah a kibangin hamphatna pia hen” ci in gen hi. Source : www.thestar.com.my ZAM iNFO\nPrevious: Zo Sunni leh B Muan Ngaihte Holimna\nNext: Zo Sunni leh Chin Lian Khai (Zogamkhaino) holimna\nCin Khan Mung says\n5 December 2015 at 12:11 pm\nUN Min ki bang te vai bang ciang tung ta diam aww, maa ban ki thei nai lo maw pute.\nNa lungkia zenzen leh ~ James Khai


url: =Zomi or Chin ~ Thang Khua Kai :: ZOMI DAILY\nposted on 3 September 2016 at 7:00 am Lomkholna: Article, Politics\nMihing in I pian nak leh minam min khat ciat I nei pah aa, tua I khan’pih minam in nakpi in I khuamuhna leh I pilna ding tampi ong tawn sawn or hong khak tan thei hi. Minam khempeuh in amau minam hihna kisak theih pih ciat aa, hoihsa diak se uh hi. Ei Zomi te zong mi’n bangbang in hongmu zongin, tua I Zomi hihna sungah ki lungkim mahmah aa, zong I omom na ah I kizuan kipawlna a tuamtuam nei in kimu kiho leng nakpi in nuam kisa hi.\nTua minam I cihcih ii a zung bulpi pen keima muhna ah ‘kampau’ in hong len pen aa, hong pumkhat sak zo pen sa ing. Pa U nau or Nu U nau tiltel nangawn, amau kawlpau bek pau thei in ei lah Zo pau bek pau thei leng, kizop theih a om loh banah tua Zopau tawh kipawl khopna mun nangawn ah nuamsa zolo bek tham lo in, I minam itna lungtang taktak tam neih zolo zawdeuh pah se uh hi.\nMangpau a siam khat in Mang te sungah kihel ding nuamsa pah se uh aa, a pau a theih hetloh French (Piantit) khat sang tua mangpau a siam Zomi khat pen mangkang pa mah tawh hong kipawl thei zaw hamtang se ding hi. Pau in I minam thupitna honglak sa pen ing. Pau tangzai a nei te hampha kasa mahmah aa, mi tampi ii zat pau a nei te pen minam pi hong suak to uh hi. Minam pi I cih ciangin, 1948 Kawlgam in suahtakna I ngah hun laitak in Kawl te leh Kayin te pen a mipum uh leh a pau zanguh kitam khiah luat lo zah in kikim phial uh hi. Ai zongin tu hunah Kawlte pen Kawlgam minam bup ii 70% valah hongkah to mawk hi. Bang hang hiam cih leh minam neuneu Asho, Yaw, Pyu, cih bang leh ei a dang teng mahmah zong a mau pianpih pau mangngilh or nusia in kawlpau bek zang ta mawk ahih manun, kawlmi suak mang to mawk uh hi. Tua minam neuneu teng hangin Kawlpau tangzai hanhan mawk aa, nakpi in a pau zang mi khang to semsem ahih manin a mau pen minam picing te hongsuak to mawk uh hi.\nKhat gen lai ni. Tuma kum 100 hun lai in, Mizo state ah minam tampi teng uh aa, a diakdiak in tua te sung panin Lushei khua leh paihte khua pen ki kim phial dingin kigen mawk hi. Tua bek tham lo in Mara te tam mahmah uh aa, Thadou Kuki te zong tam mahmah uh hi. A vekin a thahat zaw kuamah omlo zah dongin minam kikim nam 4 bang om sung panin “Lushei” te pen pawl huai siamin, a pau uh a tangzai nang ham ciam uh aa, politics lam hongsiam manin\ntu hun laitak in Mizo State ah Lushei pau pen a vekun theikim leh zang kim thei uh aa, a dang teng tungah nampi te hongsuak uh hi.\nEngland te’n a gamkeek hun lai un, a gamkeekna mite mawk sim mawh ngawp lo uh aa, England pau mun khempeuh ah a kizelh zawh na dingin a tu’ntu’nna mah vuah sang phuat sakin, a pau uh, a philosophy, a culture uh minam khempeuh tung’ hilh in pantah uh ahih manin gamneu kiukiau England pau pen leitung pau suak mawk hi. Tua hunin Japan te’n zong gamkeek aa, amau a pau a culture uh mihilh in pantah cih gen loh sim mawh gawp lai uh ahih manin a mau gamkeekna in Japan khangthak te a ding bangmah phattuamna tu’npih lo aa, ai zongin English khangthak te a dingin a mau pen leitungah minam pa pen hongsuak mawk uh hi. Mangpau leh a mau pilna na theih kei leh nang pen mi bang lo zah dongin ki om hi banghang hiam cih leh a mau tua ding ngimna nei khol uh hi. Tua mangpau tangzaina dingin a tha a gal uh leh a neihsa uh tampi piakhia ngam mawk uh hi.\nZomi te tu laitak Tedim, Falam, Khalkha en suk leng I population I et ciang Tedim gam ah population tam pen thamtham aa, Kawlpi leh Tamu dung sukah zong Tedim gam leh Tonzang gam pan a lal suk kitam pen ahih manin Tedim – Tonzang mite pen a dang Khalkha, Falam te sang ki tamzaw thamtham cih pen mit muh ahi hi. Cope Topa Tedim ah Zolai hilh ding hong kipat in Falam pau I cih “Laizo” pau a zang pen Falam Township sung nangawn ah kizang kim thei lo hi. Banghang hiam cih leh Ngawn te’n tua laizo pau thei lo aa, Zanggiat te’n zong pau thei lo, Khualsim te’n zong pau thei lo ahih manin Cope topa’n tua kam pen zat nang toi sa lua hi. Hakha township en leng a mau zong Senthang, Zotung, Zophei, Lautu, Maram cih mah pau ki nak lamdang mahmah uh aa, zattang dingin toisa napi’n Falam pau sang tawm tangzai sa zaw hi. Tedim gam hongtu’n ciangin I pau I aw luanzia hong muh ciang Tedim gambup leh Tonzang gambup in tua Tedim pau kamphen kullo in I kiho theih lam hongmuh ciang aw hi pau kanin a tangzai zaw om ke’n teh ci in hun khat ni ciang Chin buppi ii common languages pi suak hamtang ding cih lametna tawh tha lawp takin lai hong bawl sak in laisiangtho bu zong hong bawl sak pah hi. Laipian Pau Cin Hau lai tawh lungdamna Luke zong zo man aa, ai zong a laimal tam lua lawmlawm ahih manin zat suak theih dingin mu lo aa, tua I zat Latin alphabet Zolai dingin hong bawl sak suak hi.\nAhi zongin I nau Falam, Khalkha te in kipum khat thei uh aa, Falam gambup pau dingin ‘Laizo’ pau kipsakin lai lam kipawlna ah a vekun kihel kim uh hi. Khalkha te zong Thantlang leh Matupi te a lai kipawlna vuah kigawmin ki pumkhat uh hi. Ei pau kibang teng penpen TEdim leh Tonzang gam teng ee, ZCLS I neih sunsun ah Zo, Sihzang, Thadou te hong ki hel loh banah innteek tang zo lo zah dong dingin I ki huaina om lo aa, ei ki khenkhen hi hang. Nidang in Ngawn te bang Ciimnuai pan aa, piang ahih manun eimi sungah kihel nuam hi mah leh no ngawn te cii’n I sim mawh zanzan aa, eimi te pen minam lungsim nei thei mahmah tei napi hangin\nthukhualna leh I pau tangzai na dingin ki makaihna lam tawm lua ahih manin I pau khang lo in kiam lo in tua dinmun ah ki om lai hi.\nFalam, Lushei te’n a numei te un mi namdang tawh a kiten uh leh a tate a pasal pau zong thei sak uh aa, a mau pau zong siam sak mahmah zo veve uh hi. Numei te’n I pau keek zo mahmah uh aa, tua manin Zomi numei te’n I pau I keek nang leh I tangzai sak nang nakpi in thupi ding hi. Ei pen Pa dinmun thukhualna tawh a la ding te leh I nau I Chin pih te huai ding I hi aa, ai zongin tu ciangah ei leh ei nangawn a kisai liapliap te Ihi hi. Tua manin I kilem kei aa, I pau I khual kei leh hun khat ni ciang nidangin Mizo state ah Tedim mite tam mahmah ngei cih dan bek Ihih khak ding ka pautau mahmah hi.\nI pau leh I tang thu tawmcik et dingin kong ngelh hi. Tu’n aa I pau Tedim pau pen Tedim leh Tonzang gam mite bek ii pau ding aa, Pasian hongpiak hilo aa, Chin buppi kizopna a nop na ding aa, hongpiak Chin Common languages hi cih pen I tel ding nakpi in tha kongpia nuam hi. 1899 in Carson te Zogam hong tung a, 1953 kumin ZBC piang hi. 1948 kum a piang HBA, FBA, leh TBA kigawm ZBC kici ahi hi. Hih bangin Association thum a pian ma in Zogam bup a om Baptist Pawlpi khempeuh “All Chin-Hills Baptist Association” kici hi. 1919-1938 ciang Cope topa vaihawm “Tedim Kam Thu kizakna lai” zong “Chin Hills News” kici hi. Hi thu te en kik leng, ’Lai’ I neih zawh 100 pawi I bawl keei hang, I lai hongbawl sak Cope sangmang pa’ sepsa te nangawn I zom zo kei hi ci leng ki khial lo ding hi. Cope sangmang pa in “Tedim kam thu kizak sakna lai pen “Chin Hills News” ci in tangzai takin I pau hongzat saksa tu ni in khangthak te in I nampi pau ki pum khatin a tangzai nang I hanciam ding ahi hi.\nI Ukpi te hun lai in, ukpi te’n amau awkaih zat tang dingin na geel leh ‘Teizang’ awkaih zat ding hi aa, ahi zongin tu laitak aa, Tedim pau I cih pen a nei tuam vilvel a om ahih loh hang pau zattaang dingin Sihzang, Teizang, Paite (India Manipur) dongah, Khuano, Saizang, Thadou, Ngawn, Zote, Vaiphei pan kipan, Tedim gam leh Tonzang gam bup ii, I pau teng kigawm in a nei tuam omlo in leh kamphen kullo in Pasian in letsong bang aa, hongpiak hi aa, Ukpi te’ thu khual thu muh na tawh Tedim, Tonzang leh I kim I paam ah tangzai aa, zat kim theih dingin tua I Tedim pau hong tel leh hong pungsuak sak uh ahi hi. A thu muhna uh leh a thukhualna uh tungah zahtakna lianpi zong kapia hi.\nTua leh tu’n I thulu taktak ah lut leng Zomi or Chin. Kei a dingin Zomi deih zaw ing aa, ai zong I minam buppi a dingin I gam kumpi hong ciaptehsak leh leitung bup ii theih Chin State pan Chin people pen ka muh ciang Chin cih pen a diakdiak ei Tedim mite a dingin zat huai zaw in ka mu hi. Cope topa in Chin Hill News cih pen Tedim lai tawh hong hawm sak mah bangin Chin Dictionary pen eipau dictionary ahih ding, Chin Cultures pen ei Culture ahih ding, Chin pau pen nidang aa, Cope topa hun aa a kizang Tedim pau ahih ding lunggulh mahmah ing.\nGentehna in khat hong at leng: Kumpi ‘Philip’ ukna nuai aa, om te ‘Philip’ gam pan Philippines cih hongpiang khia aa, a minam min taktak uh hi het lo in zong a mau a dingin deih huai het lo hi. Ai zongin a kipumkhat nang uh zang lel uh aa, tua man minam tam diak ‘Tagalog’ pau nei te’n a mau pau, cultures pen ‘Philippines’ pau a suak nang hanciam uh aa, gambup zat tang kam dingin kizang to aa, nidang in tua ‘Tagalog’ pau zang te sang a tam zaw thamtham ‘Ilokano’ te’n ‘Philippines’ pau ci nuam ngiat lo in ‘Ilokano’ pau bek hongcih manin nam neuneu ‘Ilokano’ ahi lo te’n zuihpih thei lo uh aa, ‘Tagalog’ pen Philippines pau hongsuak mawk ahih manin, mi nam neuneu tengin a mau pau in zangin tu’n Philippines ah pau a tangzai pen hongsuak hi.\n‘Zomi’ pau I cih sang ‘Chin’ pau cih mah zat ding tangzai kasa zaw aa, tua ‘Chin’ pen Mindat, Hakha, Falam, Matupi pan eimi a kici khempeuh in a san’ theih sa uh ahih manin leh leitung leh I kumpi te mahmah ii, ciaptehna ahih manin ka deih mahmah ‘Zomi’ sang I nampi tan nang ‘Chin’ mi cih pen a diakdiak ei minam pi te a dingin tel huai zaw kasa hi. ‘Chin’ leh ‘Zomi’ cih zong tang thu tam kha in teh ai zong tua te sangin khangthak te’n mite ii hongsan pih theih min leh gamuk kumpi te ciaptehna, leitung bup ii hong theihna ‘Chin’ zang zaw in tua sungah I pau, I cultures zangin pau nampi suak sak leng cih pen ngaihsut huai kasa hi.\nI kumpi in tuni dong Chin lai ki-at na khat peuhah ei ‘Tedim’ lai mah zang zaw lai sam aa, banghang I pau en zai sak lo ding I hiam? I pau a tangzai leh nang minam pi nahi ding aa, kuama zat loh pau nei te minam pi hi zolo hi. Pau tangzai nang I kihon’ kul aa, tua I kihon’na leh I zat min tungtawn in mi khempeuh in hong lut zawh ding minam min zong I telsiam kul kasa hi.\nNamneu hang cih ding hilo hi. India ah kamphen kullo I pau kibat pih tawm lo aa, Kawlpi sai thupi, Tamu sai thupi te ah Tedim pau thei lo in van kikhawng zolo ahih manin, tua bang sai thupi te ah eimi khat ta nasem dingin kila hi. Zumpih ding hilo aa, a zai nang it kepin, mite zong thei sakin, hi leng tuzawh kum 10 hunah I pau zang pen tua zah nih tua zah thum hongpha ding aa, minam lianin a khang cing te I suak toto ding hi. Tua manin I pau pen ‘Chin’ buppi ii san’ theih ‘Chin’ pau ci zo leng aa, a diakdiak in Falam, Khalkha, Tedim te a dingin a Center pen ahi, Tahan, Kawlpi dungsuk ah eipau mahmah ‘Chin’ sungah ‘influence’ zo leng, khamtung gamah hong kilawh toto ding hi lel aa, I hanciam ding thupi kasa hi.\nNidangin ‘Mizo’ te’n a minam tangzai nang leh a pau tangzai semsem nang ci’n, bawllung suih, kibuan, melhoih kidemna cih bangin a bawl uh ciang, tua sungah a ut khempeuh kihel sakin, eimi khat peuh in a khatna I ngah phial leh zong letsong lungkim tak mah in hongpia uh hi. Ai zong a thusim un, tua kimawlna ah a mau ii makaihna ahih manin ‘Mizo’ pau lian bek mah zangin mi khempeuh tua ‘Mizo’ sung a kita dingin bawl uh hi. Eimi te’n Zangkual bawllung kisuih ki bawl in no pau siam ung honglut sak un a ci ngaungau te nangawn, ‘Zomi’ hi kei uh teh cih tawh ki letkhan lo hi. Mite’n laisiang tho sang phuan aa, ama pau tua sung pan uplift uh hi.\nMinam dang akah nuam te zong sang uh aa, ai zong a pau uh a theih nang internship cih bang amau mite kiangah pai sak zel uh aa, siam sak sawm in tua tawh a gam uh keek uh hi.\nMindat te ‘Lingnai’ a cih khat tawh Manila ah ka kimu uh aa, ei pau tawh hong paupih sansan ahih manin, kadot leh Tedim laisiang tho sang pan a man hing hong ci hi. Tan 10 boarder nei te’n Zogam khanglam te zong samin i boarder ah kahsak ni. I pau hilh pah leng tua pen mangte’ ii mi makaih dan ahi hi. Ka cih nopna ah I hih theihna nam tuamtuam tawh I pau khan’ ni. ZCLS aa tu te’n zong eimi te a ding bekin kingaih sun lo in vision lianpi tawh ‘Chin’ bup ai tangin nasem bangin kituat huai kasa hi. ‘Zomi’ concert, Zomus leh khuado te I bawl hun ciang zong ngaihsut huai kasa hi. Kumpi te’n I khuado pawi bang pen ‘Chin’ te’ ii I neih pawi lian penin hong ciapteh sak ahih manin tua bang I bawl ciang zong I ‘Chin’ pih te zot huai sap huai hi. Hi ka gen thu te pen thu ol tak tawh hongpiang ding omlo aa, ai zongin I kipiak khiatna tantan in hongpiang toto ding thu te vive ahih manin I lungsim puakzia limlim khat tangzai sak masak ding leh kipuah masak ding deihna tawh extreme pianin kong at ahi hi.\nKhatvei Tonzang gam Khumnuai khua, Thadou pau kizatna ah Pasian thu gen in kapai kha ngei aa, eipau pen ei zahin siam uh hi. A deacon khat in Sia aw Zolai nidang Tonzang gam bupin sin ding hong kipuak in ai zong tu’n lei ding nangawn kamu kei uh ci in Zolai sin ding laibu koi pan kangah tam ci’n hong dong ngei hi. Eimi mi hau mi lian te leh gamdang ah tungin minek mi dawn a ne zo te aw I Zopau tua bang aa, a sin nuam te a ding lei kullo zah in I hawm zawh nang ma hong pang un.\nKhatvei leuleu Humalin khuapi kapai aa, sia Paul tu laitak Humalin aa, Kuki Baptist Association aa Pastor hi in tua pa in no KVBA te’n KVBC (Convention) hong la leucin ko eimi a cian lai Association neuneu te ee, bang ci in ka om uh tam! Hong ci ngeungau hi. AG, Tuiphum, RC, Seventhday leh pawl tuamtuam khempeuh in bang khat peuh I sem aa, Association, Section, Convention I la zong I kim I paam aa, nam neuneu te huai ding pen minam picin vai kasa hi.\nKhatvei Khampat veng 3 na-ah Thadou tuiphum pawlpi khatah kapai leh Pastor meigong te huhna, Singapore a om eimi te tung pan a ngah thu piteek khat in hong gen aa, nakpi in thupi kasa hi. Tua bang kalsuanna in minam keek kasa aa, tua bangin thu I khual nak leh I minam sungah mite’n khalum kisa ding uh aa, I minam pung semsem ding hi.\nMinam itna hangin I thu a kituak loh ciang, a mi kitawng lo in a thu kinial or kikum leng a mi kimuhdah na piang lo zaw ding aa, a mi muh dah manin a thu hoih pipi I nialna zong minam itna leh a tangzai lungsim hi ngei lo ding hi. Na pil luat loh hang, minam a ding na sep tantan, tang thu nei na hi aa, minam itna bulpi in minam dang te nangawn ei sungah kitat sak zawh nangin huai siamna ahi hi. Ai zong tua I huai na ah I pau pen amau pau bangin ngaihsut sak zawh na ahi hi.\nNidangin minam dang te’ pau theih ding ki hanciam mahmah aa, tu’n mite’n ei pau a pau theih ding ki hanciam mahmah hi. Aizongin honguk Kawlte leh Kawlpau, leitung bup in International pau Mangpau cih te pen theih hamtang ding thupi sa ing. Mi nam dang khat pau na theih pen nang na meet aa, mi nam neu khat in na pau a siamna pen na minam hamphatna ahi hi. Pau pen a pau nei te tung bek pan tangzai hanhan ding hamsa aa, apau mi’ theih nang a hamciam in minam thukhualna leh ki thutuahna pan nakpi in pau tangzai baih hi.\nLaibu leh lakhui ka bawl aa, ka khuaveng uh Tayagong, Nanchuang, Pinkhongyi te ei Ciimnuai mi Ngawn te hi uh aa, amau hong it pih in tha hongpiak sak uh hi. Na pau a siam khatin nang zong hong it ding uh aa, na lakhui, na laibu, pan kipan lei dingin tha hongpia nuam ding uh hi.\nNa pau a zang tam leh nang pen minam pi na hi aa, minam pi lungsim zong na nei to pah ding hi. Tua in thukhualna hongguan ding aa, tua nampi lungsim in mi picing hongsuak sak ding hi. Tua nampi lungsim in namneu lungsim khat sang makaihsiam zawkna hongguan ding aa, thu zong hong mu sak zaw ding aa, zong hong lamto ding hi. Kawlgam ah bangbang i ci zongin kawlpau zang a tam pen mah bangin kawlmi te mah minam dang neuneu te sang hauzaw, pilzaw in om veve uh hi. Kawlla a siam te kawlgam bupah lasiam te hi uh aa, Kawl lai at a siam te, Kawlgam bupah lai at siam te hi pah uh hi.\nMang te’ pau in leitung huap ahih manin video khui hoih khat a bawl tuah nak uh leh khantawn in hauh lawh zo uh aa, laibu hoih khat a bawl nak uh leh khantawn hau zo mawk uh hi. Mangla a siam te leitung bup huap pah uh hi. Manggam aa mi minthang te leitung bupah minthang uh hi. Tua khempeuh pen a pau tangzai hang ahi hi. A philosophy uh minam dang te a sang picing zaw veve uh aa, na khempeuh ah a nampi hih na in lam to in tawi sang uh hi. Na pau pen na nampi hih nang a thupi pen leh kal masa pen ahi hi.\nThang Khua Kai (Kaino)\nPrevious: Mihau Taktak (Luke 16:19-23) ~ Suang Khen Pau\nNext: Zomi Sonnet: Ngai dih ve Ngaih ~ Thawnpu


url: =Minam khat sungah ~ Tual Khan Suan :: ZOMI DAILY\nposted on 10 October 2016 at 11:16 am UTC+9:30 Lomkholna: Article, Politics, Tualkhansuan\nTuhun a Zomi (Chin) a kici minam sunga om namphung (tribe) tuamtuam te in, minam (nation) khat sung pan piang hina pi’n a beisa hun in Kumpi (King) khat or vaihawmna (govenment) khat i ukna nuai ah a luang khawm ngeilo minam ihihi. Beh (clan), namphung (tribe), kampau (dialect)te bulphuh luatna hang in minam (nation) bulphuh in ukna (administration ) huangkhat sung a kalsuan khawmding ki thanem kha hi. Nidang in i pu i pa ten gam hing, tui hoihna gam a zonna uah khua a sat uh ciangin tua khua sat makai pa in “Hausa” sempah a, siah leh tang kai in,khua leh tui vaihawm zia ding thukhun leh dante a kipan pusa pasa biakna, dawi leh kau biaknate leh ngeina pawite ciang dong a ma deihna bang in gel hi. Tuahun lai in “hausa” te vanglian mahmah uh a hihmanin hausa sem in siah leh tang kaih theihna dingin mun tuamtuam ah khua kisat kawikawi hi.\nTua bangin khua thak zong in sim leh mal, sak leh khang ah kithekzak uh a; pawlkhat te mualtung lam ah, pawlkhat te zanggam ah, pawlkhatte sih tamna zang ah, pawlkhatte tei tamna zang ah cih bang in mun tuamtuam ah na teng kawi kawi uh hi.Muntuam mualtuam ah a teng uh ciang in khua khat leh khua khat kikawm zo mengmeng lo uh a, a sawt ciang in “sanggam melmak” bangin ki-en kha uhhi.Kikawm kiveh lo in muntuam mualtuam ah tang ten suak uh ahihman in a sawt ciangin pau leh ham, awkaih kilamdang tektek hi. Adeihna kibang zong a awkaih tuam, awkaih kibangzong a deihna tuamin khua khat leh khua khat pen pau leh ham ki el puak hi. Tua bang in tenna mun leh mual,khua leh tui tuam a teng sanggamte kampau pen ei tenna mun a kizang kampau tawh kibatlohnate pansan in “hih tua mun a te kampau” “hih tua khuate kam pau”ci’n minvawh uhhi.Pau paipi kibang tek hi napi’n tu hun ciangin tua bang minvawh kampaute pansan in “minam pau”a i lak man in kipumkhat ding tha pia lozaw in kikhenkhapna tha pia zaw hi.\nTua banah Zomite pen inn dongta leh tanau vai a thupi sak minam i hi a, nopna dahna ah inn dongta leh tanau neilote pen thawmhau/khua-hal mahmah in mite nuaisiahna thuak uhhi. Beh leh phung haute gualtung tuangin vang nei kisa uhhi. Beh leh phung thupi sak minam ihih bangin khangthu kan in i sut theihna ciang a pan “pu khawm” minpeuh, “pupi “minpeuh, “beh min” ding in kila a “tua pa suan leh khak teng tua te beh” cin kituam zial pah uh hi. Beh (clan) bulphuh in vaihawmna ngah dingna hanciam uh a, beh khat leh khat pen na ki-en khial kha uh hi.Beh masuan in vaihawmna a neih uh ciangin tua vaihawm khum na nuai a om mite pen tua beh min bulphuh in minam min ding in mite’n hong phuah sak uh hi. “Sukte” beh a lal lai a vaihawmna nuai a om mite pen mite’n “Sukte”minam cin hong minvawh uh a, “Zahau “beh te vaihawmna nuai a om minamte pen “zahau “minam cin mite’n hongna minvawh sak uhhi.\nTuabang in mun leh mual khua leh tui i tenna a tuam manin kampau awkaih kibanglo a ,tua awkaih zui a kibawl lai zong kibang lohi. Beh leh phung tuamna bulphuh in vaihawmzia zong kibanglo hi. Khua khat leh khuakhat zong thusia thupha om leh thukhenzia kilam danghi.Kampau awsuak zui in lai kineitek a lai gelh zia zong tuamtek pah hi.Beh leh phung tek in paizia kituam neih ciat pah hi.Tua ahih manin ukpi te khat leh khat vaihawmna kileh bulhin huangkhat sung ah luang khawmkha lohi. Tedim ukpi,Tlaisun ukpi,Zahau ukpi,Lumbang ukpi,Haka ukp leh a dang ukpi te’n a mau leitang gam ciat ah vaihawmna tuamneih ciat uh hi. Tua a hih manin tuhun Zomi/Chin a kici minam huam sungah namphung (tribe) te pen (1) Mun leh mual tuam manin kibat lohna, (2) Kampau tuammanin kibat lohna,(3) Beh leh phung tuam manin kibat lohna, (4)gam leh nam vaihawmna tuammanin kibatlohna ci’n kimu thei hi. Hih a tung a kikbat lohna te pen khang khak Zomite sungah zong zung kha lai in beisiang nai lo hi.Tua hi a minam bup huam (nation level) nasepna hih kibat lohna te pen mit sin khumtheih a hihlohna tawh kiton in, a om thu pen i san leh zuih siam ding hi a, minam bup hoih zawk na ding thu ah hih thute i kikhak tan sak loh ding kisam hi.\nDated: November 11, 2001\nPrevious: ZIOK Makai kiteelna nuamtak kizo\nNext: KIA te’ Gideon galkap omnaphual pen Kawlgalkap te’n vanleng 5 tawhsim


url: =Mandalay ah innteeng nasem numeikhat Acid kibuak, amit leh amai siacip :: ZOMI DAILY\nposted on 4 March 2018 at 12:08 am Lomkholna: Mandalay, Myanmar, News, Sawltak\nMyanmar, Mandalay khuasung ah innteeng nasem in aom numeikhat innteekte’n Acid tawh buakin, kum 8 sungbang innsungah kemcip uh cih Eleven News pan kiza hi. Tuavai tawh kisai in innteek numei 2 zong March 1 ni in kimankhin a, thu kibawlding hi ci’n Mandalay Police te’n genkhia uhhi.\nHih bawlsiat athuak numeinu pen amin Nan May Zin Oo kici a, abeisa 2008 kumin Yuangan Myone khuaneu khatpanin Mandalay khuasung ah vanzuak saingak dingin Daw Moe Moe kici innteeknu in asap ahihi. Khakhat K10,000 piading ci’n asap uh ahihi.\nTua bangin nasemin aomlaitak, 2010 kum tuibuahpawi “Thingyan Water Festival” atun ciangin innteekte meltheih numeikhat ahi Nyi Nyi Nu Nwe akici leh alawm tetawh khuasungah vakkhia uhhi. Tuabangin avakna ah Nyi Nyi Nu Nwe ii alawmte khatin innteeng nasemnu hoihsa in, zawlthu genpihsawm cihi.\nTuaciangin Nyi Nyi Nu Nwe in diksalo in, innteeng nasemnu pen tuazawh akipan simmawh bawlgawp hi. Tuabang tengtawh khatvei innteeng nasemnu akisil laitak in Nyi Nyi Nu Nwe in Acid tui buakmawk ahih manin, nasemnu pen amaitang aveilam siacip in, amitzong aveilam khua muthei nawnlo ciliang hi.\nAcid akibuahna apumpi siacipgawp, avunteng kangdeugawp in mulkimhuai mahmah hi. Nasemnu ii apa inzong atheih ciangin innteekte’n thu abawlloh nadingin thuum uh a, zatui hoihtak nabawlsakding hi ung ci’n sum tengkhat pia uhhi. Tuazawh kha 3 khitciang inzong apa kiangah sum teng 2 khakkik leuleu uh cihi.\nNasemnu pen tua Acid akibuahna aliamma tengtawh innsungah kikoihcip in, tuapen kum 4 sungbang sawt cihi.\nAliamma teng adamzawk deuhciangin inn naseptengmah semkik leuleu a, khatvei nin paidingin apailaitak tukpih citciat hi. Tuaciangin Nyi Nyi Nu Nwe akicinu hehmahmah a, nasemnu pen sawntukgawp, tuancilgawp, vok an lakah amai hensuksak, kogawp cihbangin bawlsiagawp cihi.\nTuabang kamkal ah khatvei innteekte theihlohkal in nasemnu pen taikhia simthei a, tuapan in numeilamsang kipawlna tetawh kizomkha in hihthu akitheikhia ahihi.\nMore: Yangon Yuzana Garden ah innteeng nasem numei kum 13 khat kibawlsia gawp\nInnteeng nasemnu pen akigawm in kum 8 sungbang innpualam koimah vakkhiasaklo in, akemcip uh ahihi. Hihvai hangin Nyi Nyi Nu Nwe leh Daw Moe Moe tepen kimanpah uh a, thu kibawlding cih kiza hi. Sawltak #zomidaily\nPrevious: US Michigan sangnaupang khatin anu leh apa thautawh kaplum\nNext: Phelkhai keh ~ Lian Tuang


url: =Hong nusia Rev. Dr. G. K Nang phawkna ~ T. Sawmlian :: ZOMI DAILY\nposted on 28 July 2017 at 11:00 am Lomkholna: Dahpihna, Ginkhannang, News, Sawmlian\nSia G. K Nang pen kum 1945 kiimin Murlen, Mizoram-ah piang/suak hi. Mizoram-ah tan 6 ciang simin, tan 10 pen Lamka, Manipur panin zo hi. Tan 10 a zawh ciangin hunbit a Pasian nasem dingin ki-ap a, kum 1971 in Lamka, Manipur a Chin Baptist Association (CBA) in Lai Siangtho sin dingin sawl hi. B. Th pen Jorhat a om Eastern Theological College (ETC) panin 1975 in zo a, Bachelor of Divinity (B. D) pen Bangalore a United Theological College (UTC) panin kum 1983 in zo hi.\nSwitzerland gama International Baptist Theological Seminary kici, Zurich panin kum 1990 in M. Th. zo kik leuleu a, a thesis pen “Evidences of Growth Among the Zomi Baptist Churches in Indo-Burma” cih ahi hi. Tua banah, kum 2010 in USA a Fuller Theological Seminary, School of Intercultural Studies panin Ph. D zo kik a, a dissertation pen, “Zomi Christianity and Cultural Transformation” cih ahi hi. Hih a dissertation pen Germany a om Lambert Academic Publishing-te in laibu in khetkhiatsak uh a, Amazon leh Flipcart tungtawnin online pan zong kilei thei hi.\nSia Nang pen hunbit a Pasian nasem ding-a a kipiak pan Lai Siangtho sang kah leh pawlpi sungah nasep thuah zel a, pahtakhuai mahmah hi. A pilna pen a hun tawh kizuiin khanto zel a, mi kisin nuam, mi kuhkal leh mi hanciam mahmah khat ahi cih kilang hi. Kum 30 val Topa Lenggahhuan-ah a sep khit, Zomi Baptist Church (ZBC) pan a sepna a pensen khit ciangin USA a Fuller Theological College ah Ph. D sin dingin kuan kik a, kum 5 sung vingveng a sin khit ciang kum 65 kiim hi-in kum 2010 in lawhcinna thupi tak tawh India gamah hong kikin, India gam sung a Andra Pradesh state-ah missionary na sem a, 2014 in tawlnga hi.\nGensa mah bangin, Sia Nang in tan 10 a zawh khit, hunbit a Pasian nasem ding a kipiak ciangin CBA pawlpi in Lai Siangtho sin dingin sawl a, pawlpi sungah hunbit na sem suak pah hi. CBA leh ZBC sungah kum 30 val pastor, departmental secretary leh Executive Secretary a sep sungin pawlpi bangzah hiam phutin, puah a, lailam nasepna-ah zong nakpi takin hanciamin kiva mahmah hi. Lai Siangtho, Labu leh Thusinbu (naupang leh picing) bawlna-ah nakpi takin semin, laibu tampi mah bawl a, lai lam khantohna dingin nakpi takin hanciam hi.\nShillong a tuntoh kik zawh uh, 2016 kum cil/bul lama a ki-at khit ciang khatvei ka kihopih kik uh a, nidang bang zo nawn lo hi cih ka theisiam hi. Hong nusiatna tawh kisai-in, nungkal zato inn ah lut uh a, zatui tuamtuam tawh a kikep hangin hoih thei tuan loin, tuzing (28.7.2017) zinglam nai 1:30 pawl-in Shillong khuapi, India panin a na a sepsak Pa Pasian kiang hong zuatsan hi.\nT. Sawm Lian, ACA, India\nPrevious: UN Card tawi khatin palik te RM10,000 golhguk piaksawm ahih manin kiman\nNext: Malaysia gamsung ah gamdangmi nasem limlim akigawm in mi 1,781,598 pha